Semua pelajar layak dapat BAP tahun depan, kata Radzi Jidin

Semua pelajar, tanpa mengira pendapatan isi rumah, akan menerima Bantuan Awal Persekolahan (BAP) mulai tahun depan, kata Menteri Kanan Pendidikan Datuk Dr Radzi Jidin.

Dalam satu kenyataan hari ini (7 Oktober 2022) beliau berkata semua keluarga pelajar terbabit akan mendapat bantuan sebanyak RM150, berbanding RM100 pada tahun ini.

“Satu lagi berita baik bagi anak-anak dan ibu bapa! Untuk tahun 2022, penambahbaikan dibuat kepada Bantuan Awal Persekolahan (BAP) dengan peningkatan daripada RM100 kepada RM150.

“Dalam Bajet 2023, penambahbaikan terus dibuat kepada BAP. Sebelum ini, ibubapa yang berpendapatan RM3,000 ke bawah sahaja yang layak menerima BAP untuk anak yang bersekolah.

“Bagi tahun 2023, semua murid akan menerima BAP tanpa mengira pendapatan ibu bapa mereka! Bantuan ini dijangka memberi manfaat kepada lebih 5 juta murid dan melibatkan peruntukan RM825 juta berbanding RM450 juta pada tahun 2022,” katanya.

Beliau berkata demikian ketika mengulas peruntukan yang disediakan kepada KPM menerusi Bajet 2023 yang dibentangkan Menteri Kewangan Tengku Datuk Seri Zafrul Abdul Aziz di Dewan Rakyat, hari ini.

Sementara itu, Radzi juga bersyukur usaha kementeriannya untuk menaikkan kadar Rancangan Makanan tambahan (RMT) diluluskan dalam Bajet 2023 itu.

Beliau berkata kadar yang dulunya hanya RM2.50 bagi Semenanjung Malaysia kini dinaikkan kepada RM3.50, manakala bagi Sabah, Sarawak dan Labuan pula kadar dinaikkan daripada RM3 ke RM4, yang akan bermula bulan ini.

“Semoga usaha ini dapat memberi manfaat kepada 813,393 murid penerima RMT,” katanya.

Radzi juga berkata bagi tahun 2023, sejumlah RM1.1 bilion peruntukan disediakan untuk penyelenggaraan dan membaik pulih sekolah-sekolah di bawah KPM.

“Kita terus ikhtiar untuk tambah baik infrastruktur pendidikan. Peruntukan ini meningkat RM250 juta berbanding RM850 juta tahun 2022,” katanya.

Sehubungan itu, beliau berkata kementeriannya akan dapat menyediakan persekitaran sekolah yang lebih kondusif untuk seluruh warga sekolah.

Menjelaskan lebih lanjut, Radzi berkata ketika mula menjejak kaki di KPM, beliau bertekad agar isu bangunan daif di sekolah seluruh negara, khususnya di Sabah dan Sarawak, dapat ditangani dengan cekap dan menyeluruh.

“Tadi diumumkan, bagi tahun 2023, peruntukan untuk bangunan daif di sekolah ditingkatkan sebanyak RM454 juta kepada RM1.2 bilion berbanding RM746 juta tahun 2022. Kita akan terus ikhtiarkan yang terbaik,” katanya.


Telur masih kurang: Gerakan

Parti Gerakan Rakyat Malaysia (Gerakan) mendapati isu kekurangan bekalan telur ayam di pasaran tempatan masih berlaku, walaupun kerajaan Pakatan Harapan-Barisan Nasional (PH-BN) mendakwa telah menyelesaikannya.

Presiden Gerakan, Datuk Dr Dominic Lau mendakwa kerajaan PH-BN lambat bertindak menangani isu itu hingga menimbulkan keraguan terhadap keupayaan untuk menangani isu yang lebih besar.

Menurutnya, Timbalan Menteri Pertanian dan Keterjaminan Makanan (MAFS), Chan Foong Hin berkali-kali menegaskan Malaysia tidak mengalami kekurangan bekalan, namun hakikat sebaliknya.

Beliau berkata dalam sesi soal jawab di Parlimen, MAFS mendakwa Malaysia tidak mengalami kekurangan bekalan telur, jadi peningkatan pengeluaran melalui Program Agropreneur Muda seperti didakwa, adalah tidak wujud.

“Malah, media tempatan sebelum ini melaporkan, empat daerah di Pahang, Jerantut, Bandar Tun Razak, Jengka, Temerloh dan Maran mengalami isu kekurangan bekalan telur sejak awal Ramadan.

“Jika kerajaan tidak boleh menangani masalah ini dengan berkesan, bagaimanakah kerajaan mahu menyelesaikan masalah yang lebih serius?

“Tindakan daripada kerajaan sangat lambat, ia telah menimbulkan keraguan terhadap keupayaan kerajaan,” katanya dalam satu kenyataan hari ini (6 April 2023).

Dominic berkata kerajaan harus mengambil langkah lebih proaktif untuk meningkatkan pengeluaran dan bukanlah hanya menafikan perkara tersebut kerana import telur dari India hanya satu jalan penyelesaian jangka pendek.

“Sepatutnya kerajaan bekerjasama dengan penternak ladang ayam dan melabur lebih banyak dana untuk meningkatkan produktiviti pertanian serta tahap kemahiran penternak.

“Selain itu, kerajaan juga harus mengurangkan seliaan dan sekatan ke atas pertanian dan penternakan ayam, untuk merangsang inovasi dan daya saing petani dan penternakan ayam” katanya lagi.


Ringgit, bursa diniaga tinggi pagi ini

Ringgit dan Bursa Malaysia hari ini (24 Jun) dibuka dan diniagakan tinggi menjelang laporan Ideks Harga Pengguna (IHP) dan prestasi positif di Wall Street dalam tempoh semalaman serta pergerakan di bursa-bursa serantau.

Ringgit dibuka tinggi berbanding dengan dolar Amerika Syarikat (AS) pada Jumaat, menjelang laporan IHP Malaysia bagi Mei 2022 yang dijadual dikeluarkan Jabatan Perangkaan Malaysia (DOSM) hari ini, kata penganalisis.

Pada jam 9 pagi, mata wang tempatan meningkat kepada 4.4020/4050 berbanding dengan dolar AS daripada 4.4045/4075 ketika ditutup pada Khamis, lapor Bernama.

Ketua Ahli Ekonomi Bank Islam Malaysia Bhd, Dr Mohd Afzanizam Abdul Rashid berkata IHP bagi Mei 2022 dijangka lebih tinggi iaitu pada tiga peratus dan menjadi petanda bahawa langkah normalisasi dasar monetari seterusnya mungkin dilaksanakan.

“Jika langkah itu diputuskan, mata wang tempatan akan disokong kerana prospek kadar dasar semalaman yang lebih tinggi akan membantu mengekalkan perbezaan kadar faedah dengan kadar AS pada tahap yang baik,” katanya.

Beliau juga berkata kebimbangan mengenai kemelesetan ekonomi akan terus mendorong sentimen semasa.

“Oleh itu, permintaan untuk mata wang selamat seperti dolar AS akan kekal kukuh,” katanya.

Sementara itu, ringgit diniagakan bercampur-campur berbanding dengan beberapa mata wang utama.

Unit tempatan meningkat berbanding dengan dolar Singapura kepada 3.1653/1679 daripada 3.1682/1706 ketika ditutup pada Khamis, dan naik berbanding dengan euro kepada 4.6283/6314 daripada 4.6318/6349.

Ringgit bagaimanapun rendah berbanding dengan yen Jepun kepada 3.2583/2608 daripada 3.2534/2559 semalam dan susut berbanding dengan pound British kepada 5.3907/3944 daripada 5.3722/3758.

Sementara itu, Bursa Malaysia dibuka tinggi, dengan mengambil petunjuk daripada prestasi positif di Wall Street dalam tempoh semalaman serta pergerakan di bursa-bursa serantau, kata peniaga.

Pada 9.05 pagi, FTSE Bursa Malaysia KLCI (FBM KLCI) meningkat 3.45 mata kepada 1,434.50 daripada 1,431.05 ketika ditutup pada Khamis.

Indeks penanda aras itu dibuka 0.25 mata lebih tinggi kepada 1,431.30.

Lingkungan pasaran adalah positif dengan kaunter untung mengatasi kaunter rugi sebanyak 131 berbanding 95, manakala 167 kaunter tidak berubah, 1,896 kaunter tidak diniagakan dan 10 yang lain digantung.

Jumlah dagangan 77.59 juta unit bernilai RM33.11 juta.

Naib Presiden Penyelidikan Ekuiti, Rakuten Trade Sdn Bhd, Thong Pak Leng berkata dagangan di ketiga-tiga indeks utama di Wall Street tidak menentu sebelum mencatatkan peningkatan berterusan yang kukuh semasa saat-saat akhir untuk ditutup pada prestasi positif.

“Kebimbangan mengenai inflasi masih ketara walaupun Purata Perindustrian Dow Jones (DJI) melonjak 194 mata dan Nasdaq meningkat 179 mata,” katanya.

Beliau juga berkata hasil berjangka 10 tahun AS terus susut dan berakhir pada 3.09 peratus.


Apakah kandungan klip video paling banyak dipadam TikTok?

Kata kunci untuk TikTok hari ini ialah ketelusan. Rangkaian media sosial China itu telah membuka tabir mengenai jenis kandungan yang paling kerap dialih keluar daripada platformnya pada suku pertama 2022.

Akaun palsu, kelucahan yang melibatkan kanak-kanak di bawah umur, aktiviti yang menyalahi undang-undang, dan lain-lain.

Apakah jenis video yang paling banyak dipadamkan oleh TikTok? Rangkaian media sosial telah berkongsi hasil laporannya mengenai aktiviti sederhana untuk suku pertama 2022.

Rangkaian media sosial ini boleh membantu pencipta dan penonton memahami sebab video dialih keluar daripada platformnya.

Antara Januari dan Mac 2022, lebih 102 juta klip video telah dialih keluar daripada akaun TikTok berbanding 61 juta sepanjang 2021.

Berikut ialah ringkasan kandungan yang paling banyak dikeluarkan daripada platform TikTok untuk bulan pertama 2022.

Faktor keselamatan yang biasa

Kebiasaan dikritik kerana mempromosikan hiperseksualisasi, video yang bertentangan dengan peraturan komuniti TikTok dan melibatkan keselamatan kanak-kanak bawah umur adalah yang paling terjejas.

Dari Januari hingga Mac 2022, 41.7 peratus klip video yang dialih keluar oleh platform TikTok termasuk dalam kategori ini.

Khususnya, kandungan yang termasuk “kelucahan dan aktiviti seksual yang melibatkan kanak-kanak bawah umur” menyumbang 74.6 peratus daripada video yang dialih keluar kerana melanggar dasar kecil keselamatan, dengan 92.6 peratus daripadanya telah dialih keluar sebelum mana-mana pengguna melihatnya.

Polisi ‘kelucahan melampau dan aktiviti seksual yang melibatkan kanak-kanak bawah umur’ melarang pelbagai kandungan, termasuk ‘budak bawah umur dalam pakaian minima’ dan ‘tarian eksplisit seksual’.

Kedua-dua kategori ini mewakili sebahagian besar kandungan yang dialih keluar di bawah sub-dasar tersebut.

Peratusan telah meningkat berbanding suku pertama 2021, di mana 36.8 peratus kandungan yang dialih keluar melanggar dasar kecil keselamatan.

Sementara itu, “aktiviti berbahaya oleh kanak-kanak bawah umur”, yang merangkumi cabaran berbahaya, menyumbang 18 peratus daripada video yang dipadamkan dalam kategori “Keselamatan kecil”.

Aktiviti haram mewakili kategori kedua paling terjejas, menyumbang 21.8 peratus daripada kandungan yang dialih keluar, dengan 37.1 peratus daripada kategori itu melibatkan senjata dan 36.1 peratus mengenai pendedahan data peribadi atau sebarang maklumat yang boleh mengenal pasti seseorang.

Amerika Syarikat (AS) kekal sebagai negara yang menyumbang paling banyak penyingkiran. Secara keseluruhannya, lebih 14 juta video telah dialih keluar daripada platform di negara itu.

Akaun palsu

Akaun palsu semakin berleluasa di rangkaian sosial, dan TikTok tidak terkecuali. Platform itu telah mengeluarkan tiga kali lebih banyak akaun palsu berbanding suku tahun sebelumnya. Secara keseluruhan, 20,890,519 akaun palsu telah dialih keluar daripada platform TikTok.

Walaupun fakta bahawa aplikasi itu diharamkan untuk kanak-kanak di bawah umur 13 tahun, ramai pengguna muda boleh dengan mudah mengelak peraturan ini dengan berbohong tentang umur mereka.

Namun 20,219,476 akaun yang disyaki dimiliki oleh seseorang di bawah umur 13 tahun telah dialih keluar antara Januari dan Mac 2022. Sebagai perbandingan, pada suku pertama 2021, jumlah ini adalah sebanyak 7,263,952 akaun.

Rangkaian sosial China juga melihat aktiviti automatik: “Kami mengambil tindakan untuk mengalih keluar dan menghalang ‘suka’, ‘pengikut’ dan ‘permohonan mengikut’ apabila menganggap aktiviti itu datang melalui mekanisme automatik atau tidak sahih,” tegas TikTok.

Keputusan? 17,585,235,913 ‘suka’ palsu “disekat” manakala 248,618,160 dialih keluar. – Agensi


Bekas ADUN juara tembak babi masih berpeluang sertai PH walau ditolak DAP

Walaupun DAP menegaskan parti itu tidak mahu menerima pengkhianat iaitu bekas Ahli Dewan Undangan Negeri (ADUN) Pengakalan Batu, Datuk Norhizam Hassan Baktee sebagai calon Pilihan Raya Negeri (PRN) Melaka mewakili Pakatan Harapan (PH), namun berbeza pula nada Pengerusinya.

Pengerusi PH, Adly Zahari pula dilihat lebih berlembut dengan Norhizam- yang pernah digelar ‘juara tembak babi’ ketika Datuk Omar Jaafar menjadi Speaker Dewan Undangan Negeri (DUN) Melaka pada 2019.

Menurut Adly, meskipun DAP menolak Norhizam menyertai PH namun perkara itu boleh diselesaikan secara baik dan pakatan itu tidak akan mengenepikan pandangan mana-mana pemimpin dalam PH.

“Perkara ini (penolakan DAP) boleh diselesaikan secara baik. PH tidak mengenepikan pandangan mana-mana pemimpin dalam komponen PH, termasuk kenyataan Setiausaha Agung DAP, Lim Guan Eng yang menolak penyertaan Norhizam.

“Saya yakin kenyataan Setiausaha Agung DAP itu mampu diselesaikan dengan baik melalui perbincangan yang akan diadakan secepat mungkin,” katanya dalam laporan Berita Harian.

Semalam, Guan Eng menegaskan DAP menolak Norhizam sebagai calon mewakili pakatan itu pada PRN Melaka dan perkara itu akan dimaklumkan kepada Majlis Presiden PH.

Pada Pilihan Raya Umum Ke-14 (PRU 14), Norhizam menang di kerusi Pengkalan Batu atas tiket DAP tetapi menjadi ADUN Bebas dan menyokong Perikatan Nasional (PN) di Melaka. Tindakan itu menyebabkan PH tumbang di Melaka pada Mac 2020.

Turut keluar daripada PH ketika itu ialah ADUN Rembia Datuk Muhammad Jailani Khamis (PKR), selain dua ADUN dari BERSATU iaitu Datuk Mohd Rafiq Naizamohideen (Paya Rumput) dan Datuk Noor Effandi Ahmad (Telok Mas).

Bagaimanapun, Norhizam yang menjadi ADUN Bebas menyertai bekas ADUN Sungai Udang, Datuk Seri Idris Haron dari UMNO, Datuk Nor Azman Hassan (Pantai Kundor) juga dari UMNO serta Datuk Noor Effandi Ahmad (Telok Mas) dari Bersatu menarik sokongan kepada Ketua Menteri Datuk Seri Sulaiman Md Ali pada 4 Oktober lalu.


Kes dadah: Gesa ADUN letak jawatan, tapi Najib bagaimana?

Beberapa netizen telah menggesa Ahli Dewan Undangan Negeri (ADUN) Pasir Bedamar, Terence Naidu supaya meletak jawatan susulan penahanannya berkaitan kes dadah di Perai, Pulau Pinang, Khamis lalu.

Mereka berpendapat sebagai wakil rakyat, ADUN berkenaan wajar menunjukkan contoh yang baik kepada masyarakat, bukannya terlibat dengan sebarang tingkah laku yang bertentangan dengan undang-undang.

Netizen turut mengecam Setiausaha Agung DAP Lim Guan Eng dan pemimpin atasan parti itu yang masih berdiam berhubung isu yang melibatkan wakil rakyat DAP.

Bagaimanapun, tinjauan Agenda Daily dalam laman sosial yang menyiarkan kes Naidu ditahan kerana dadah itu, juga mendapati ada netizen yang turut mempertikaikan komen menggesa ADUN itu meletak jawatan.

Netizen mengaitkan gesaan meletak jawatan itu dengan bekas Perdana Menteri Datuk Seri Najib Razak yang telah didapati bersalah oleh mahkamah berhubung dana RM42 juta milik SRC International Berhad.

“Letak jawatan ADUN lah… eh.. Najib kena penjara tak letak jawatan pun,” tulis netizen.

Sebelum ini, panel tiga Hakim Mahkamah Rayuan membuat keputusan menolak rayuan Najib bagi membatalkan hukuman penjara dan denda dijatuhkan Mahkamah Tinggi Kuala Lumpur, selepas mendapati permohonan Ahli Parlimen Pekan itu tidak mempunyai merit.

Keputusan sebulat suara dibuat panel tiga Hakim yang diketuai Datuk Abdul Karim Abdul Jalil dan bersidang bersama-sama Datuk Has Zanah Mehat dan Datuk Vazeer Alam Mydin Meera.

Mahkamah turut mengekalkan hukuman penjara 12 tahun dan denda RM210 juta yang dikenakan terhadap Najib sebelum ini atas alasan hukuman yang dikenakan adalah wajar dan bersesuaian.

Tujuh pertuduhan yang dikenakan terhadap Najib membabitkan tiga pertuduhan pecah amanah jenayah, tiga pertuduhan pengubahan wang haram dan satu pertuduhan menyalahgunakan kuasa melibatkan dana syarikat itu.

Semalam, media melaporkan seorang ADUN dari Perak ditahan polis dalam satu serbuan di sebuah pusat hiburan karaoke (KTV) di Perai kelmain kerana disyaki positif dadah.

Selain ADUN berusia 50-an berkenaan, turut ditahan dalam serbuan kira-kira jam 9 malam itu ialah 35 individu lain iaitu 28 lelaki dan lapan wanita kerana disyaki positif dadah.

Sementara itu, Pengerusi DAP Perak Nga Kor Ming telah meminta Naidu memberi laporan bertulis berhubung penahanannya itu.

Kata Kor Ming laporan lengkap itu diperlukan supaya pimpinan parti baik di peringkat negeri mahupun Pusat dimaklumkan mengenai situasi sebenar yang berlaku.

“Beliau sudah dibebaskan dengan jaminan polis. Kita juga sudah meminta beliau mengemukakan laporan bertulis berhubung kejadian itu kepada parti,” katanya dalam satu kenyataan di sini, semalam.


Selamat nyawa lebih 30 juta rakyat bukti keprihatinan PN: Muhyiddin

Usaha menyelamatkan nyawa lebih 30 juta rakyat Malaysia ketika negara berdepan pandemik Covid-19, adalah bukti keprihatinan Kerajaan Perikatan Nasional, walaupun ketika itu UMNO dan Pakatan Harapan bergabung mendakwa kerajaan gagal.

Sebaliknya, terbukti di atas usaha dilakukan kerajaan diterajui Perikatan Nasional ketika itu, kini rakyat kembali dapat melakukan pelbagai usaha menyambung semula aktiviti yang terputus ketika sekatan pandemik dilakukan.

Pengerusi Perikatan Nasional Tan Sri Muhyiddin Yassin berkata antara usaha dilakukan kerajaan pimpinannya ketika itu adalah membeli seberapa banyak yang boleh vaksin Covid-19 untuk diberikan kepada rakyat.

“Jangan lupa vaksin datang daripada sumbangan dan usaha keras kerajaan Perikatan Nasional.

“Itu satu bab mengenai kehidupan… mengenai berapa banyak nyawa yang hendak kita selamatkan.

“Berapa nyawa kita selamatkan… lebih 30 juta rakyat Malaysia kita (Kerajaan Perikatan Nasional) selamatkan,” katanya berucap pada program ‘Santai petang bersama TSMY’ di Arau, Perlis, hari ini (8 November 2022).

Hadir sama calon Perikatan Nasional Parlimen Arau Datuk Seri Shahidan Kassim dan Mursyidul Am PAS Datuk Hashim Jasin.

Terdahulu, Muhyiddin yang juga Presiden Bersatu mengajak rakyat Perlis supaya mengundi Perikatan Nasional supaya pentadbiran kerajaan negeri diambil alih dan meletakkan calon PAS sebagai Menteri Besar, selepas 19 November ini.

“Jadi sebaik mungkin adalah, kita berjuang habis-habisan atau sampai penghujung PRU ini dengan harapan memperolehi sokongan besar dari pengundi agar berjaya membentuk kerajaan,” katanya.

Menurutnya Perikatan Nasional menerusi manifesto bertemakan PN BEST, menawarkan janji yang boleh dilaksanakan dalam tempoh lima tahun untuk kesejahteraan pelbagai peringkat masyarakat.

“Tidak ada seorang pun lapisan masyarakat yang dikecualikan dalam manifesto Perikatan Nasional,” katanya.


Pesakit Covid-19 di hospital swasta sudah padat

Persatuan Hospital Swasta Malaysia (APHM) memaklumkan kebanyakan hospital swasta, khususnya di Lembah Klang, pada masa ini tidak dapat menerima pesakit Covid-19 lagi.

Presidennya Datuk Dr Kuljit Singh berkata semua katil yang disediakan di wad Covid-19 dan juga wad pengasingan di unit rawatan rapi (ICU) telah dipenuhi kerana peningkatan jumlah pesakit tersebut di fasiliti mereka dalam tempoh 14 hari.

Beliau berkata hospital swasta menghadapi kekangan dari segi bilangan katil pesakit dan kemudahan ICU yang boleh menampung pesakit Covid-19 serta keupayaan pakar dan jururawat.

“Kami berharap masyarakat memandang serius masalah kekurangan katil di hospital dan lebih bertanggungjawab untuk mencegah penularan serta mematuhi semua SOP (prosedur operasi standard) yang ditetapkan.

“Ketakutan terbesar adalah jika kita menghadapi penutupan perkhidmatan kesihatan kerana tiada lagi katil dan rawatan oksigen untuk rakyat negara kita,” katanya dalam kenyataan hari ini, lapor Bernama.

Dr Kuljit turut mencadangkan agar kerajaan menghantar pesakit bukan Covid-19 menerima rawatan di hospital swasta, sebagai langkah segera untuk mewujudkan ruang bagi pesakit Covid-19 dirawat di hospital kerajaan, dengan biaya yang dipersetujui tahun lepas serta dibiayai sepenuhnya oleh kerajaan.

Beliau berkata hospital-hospital swasta telah secara aktif membantu kerajaan dalam pengurusan bersama pandemik itu termasuk menjalankan ujian saringan Covid-19, menyediakan ventilator kepada hospital kerajaan, menawarkan slot dialisis dan terkini menjalankan vaksinasi ke atas petugas hospital swasta dan tidak lama lagi kepada masyarakat di bawah Program Imunisasi Covid-19 Kebangsaan.

Semalam, Malaysia merekodkan 3,142 kes positif baharu COVID-19 dengan 15 kematian, menjadikan keseluruhan kes positifi di negara ini sebanyak 401,593.


Ajar rejim Israel dengan cara lebih keras, kata Presiden Turki

Presiden Turki Recep Tayyip Erdogan berkata, idea untuk membentuk kekuatan antarabangsa bagi melindungi rakyat Palestin daripada pencerobohan dan kekejaman rejim Zionis Israel, mesti diusahakan.

Menyeru masyarakat antarabangsa untuk memberi pengajaran dengan cara yang lebih ‘keras’ kepada rejim Israel, Erdogan berkata Turki telah menyuarakan reaksi tegas terhadap serangan rejim itu ke atas Baitulmaqdis, Semenanjung Gaza, Masjid Al-Aqsa dan rakyat Palestin.

Beliau menggesa Majlis Keselamatan Pertubuhan Bangsa-Bangsa Bersatu (PBB) untuk campur tangan dalam isu itu dan memberi amaran keras kepada Israel supaya berhenti menyerang rakyat Palestin sebelum krisis menjadi lebih buruk.

Erdogan percaya Turki dan Russia akan memainkan peranan mengetengahkan isu itu di PBB. Terdahulu beliau berbual menerusi telefon dengan Presiden Russia, Vladimir Putin.

Sekurang-kurangannya 56 rakyat Palestin, termasuk 14 kanak-kanak dan wanita terbunuh, manakala 300 lagi cedera dalam serangan berterusan pesawat rejim Israel, sejak dua hari lalu ke atas Semenanjung Gaza – wilayah yang ditadbir Pergerakan Perjuangan Islam Palestin (Hamas).

Enam penduduk Israel, termasuk dua anggota tenteranya turut terbunuh, manakala 45 lagi cedera dalam serangan roket pejuang Palestin.

Ketegangan memuncak sejak minggu lalu apabila mahkamah Israel memerintahkan pengusiran 40 keluarga rakyat Palestin dari tanah dan rumah mereka di penempatan Sheikh Jarrah di Baitulmaqdis Timur, untuk membolehkan rejim Israel membina penempatan Yahudi. – Agensi


Pembersihan itulah perubahan: Mat Maslan beritahu Ismail Sabri

Setiausaha Agung UMNO Datuk Seri Ahmad Maslan memberitahu Naib Presidennya Datuk Seri Ismail Sabri Yaakob bahawa pembersihan yang dilakukan dalam parti itu baru-baru ini, adalah pembaharuan yang dilakukan pucuk pimpinan.

Beliau berkata demikian ketika mengulas kenyataan Ismail Sabri yang menggesa UMNO melakukan perubahan drastik agar parti itu tidak terpisah dengan kehendak rakyat, terutama golongan muda, selepas kalah teruk dalam Pilihan Raya Umum Ke-15 (PRU-15).

Ismail Sabri juga menggesa pucuk pimpinan UMNO merangka strategi bermula sekarang atau parti akan berdepan risiko disingkir terus oleh rakyat selama-lamanya.

Ahmad berkata meskipun dianggap pembersihan itu menjauhkan parti daripada orang ramai, namun ia adalah perlu dan tindakan berkenaan antara lima hala tuju parti yang digariskan untuk kekal lebih kukuh dan relevan dalam dunia politik hari ini.

“Apa yang nak berubah? Pembersihan dalam UMNO itulah perubahan yang UMNO lakukan. Kita tidak mahu ada perpecahan dalaman parti yang lebih teruk seperti yang berlaku pada tahun 50-an di mana wujudnya Pas dan 1987 yang wujudnya Semangat 46.

“Jadi itu langkah awal kita supaya UMNO terus kekal bersama dan tidak berpecah. Takkan kita nak biarkan orang yang langgar disiplin ini berada dalam parti lagi?

“Bantai UMNO sewaktu berkempen? Dalam keadaan parti sedang crucial, boleh bantai parti berkali-kali dan terpampang di dada akhbar. Kita nak biarkan? Jadi ini perubahan yang terdekat oleh UMNO,” katanya menurut Utusan.

Mengulas lanjut, Ahmad Maslan berkata, langkah pembersihan dalam UMNO dengan memecat Khairy Jamaluddin adalah tindakan tepat meskipun ramai berpandangan yang beliau mempunyai nilai tambah kepada parti.

Sambil menolak dakwaan tindakan pemecatan itu akan menjauhkan parti daripada anak muda, beliau berkata pelbagai strategi sedang dirancang sekali gus menegaskan yang parti itu tidak menggunakan taktik kotor untuk ‘membeli’ orang muda pada saat akhir.

“Orang muda ini kita ada rancangan dan strateginya, ada empat tahun setengah lagi nak PRU. Kadangkala perancangan itu boleh datang pada saat-saat akhir. Macam orang muda sebelum ini pun, pergi kepada satu parti secara last minute sebab apa? Sebab duit,” katanya.

Dalam perkembangan sama, beliau yang juga Timbalan Menteri Kewangan berkata, antara perubahan lain yang dilakukan adalah kerjasama antara UMNO dan Pakatan Harapan (PH).

Katanya, parti itu tidak boleh memilih kerjasama dengan Perikatan Nasional (PN) yang menyebabkan UMNO hilang 74 kerusi asal pada PRU lalu. UMNO hanya memperoleh 26 kerusi.


Tok Mat enggan fikir lagi kenyataan kepada Asia Times berhubung Najib

Timbalan Presiden UMNO Datuk Seri Mohamad Hasan berkata temu bualnya baru-baru ini dengan Asia Times yang berpangkalan di Hong Kong harus dilihat secara menyeluruh supaya komennya tidak diambil di luar konteks.

Ahli Dewan Undangan Negeri Rantau itu berkata jika komennya ditafsir secara berperingkat, ia boleh memberi gambaran yang tidak tepat.

“Adalah sangat penting bagi saya untuk menekankan bahawa konteks keseluruhan temu bual adalah penegasan saya bahawa setiap orang yang dituduh berhak mendapat perbicaraan yang adil tanpa sebarang konflik kepentingan.

“Saya juga berkata pengampunan di bawah undang-undang Malaysia hanya akan diberikan selepas tertuduh mula menjalani hukuman,” katanya dalam satu kenyataan hari ini (Jumaat, 8 Julai).

Mohamad berkata jika komennya dilihat secara berperingkat, ia boleh memberi gambaran negatif terhadap Datuk Seri Najib Razak dan dirinya sendiri.

“Ia juga boleh digunakan sebagai bahan propaganda oleh musuh politik UMNO,” katanya sambil menambah bahawa beliau tidak lagi berhasrat untuk memikirkan perkara itu kerana fokusnya adalah untuk menyediakan parti bagi menghadapi Pilihan Raya Umum Ke-15 (PRU-15) akan datang.

Pada Selasa (5 Julai), Mohamad menafikan bahawa beliau semasa ditemu bual Asia Times berkata bahawa Najib harus dipenjarakan kerana peranannya dalam skandal 1Malaysia Development Berhad (1MDB).

Beliau menjelaskan kenyataannya telah disalah petik dalam laporan yang bertajuk “Umno’s No 2 thinks Najib should go to jail”.

Mohamad berkata apa yang beliau katakan ialah Najib perlu mendapatkan perbicaraan yang adil tetapi sekiranya beliau disabitkan kesalahan, beliau perlu menjalani hukuman itu.

Bagaimanapun, wartawan Asia Times Nick Kochan kemudian berkata beliau tetap dengan laporannya.

Kochan juga mengeluarkan rakaman tiga bahagian temu bual itu, dan dalam tweet beliau mengatakan bahawa beliau dan pengarang bersama Nile Bowie mempertikaikan dakwaan Mohamad bahawa komennya telah diambil di luar konteks.

Pada Julai 2020, Najib didapati bersalah atas tujuh pertuduhan salah guna kuasa, pecah amanah jenayah dan pengubahan wang haram dalam perbicaraan SRC International.

Dia dijatuhi hukuman penjara 12 tahun dan denda RM210 juta.

Mahkamah Rayuan juga mengekalkan keputusan Mahkamah Tinggi pada 8 Dis 2021.

Bulan lalu, Najib memfailkan permohonan di Mahkamah Persekutuan untuk membatalkan perbicaraan membabitkan SRC International Sdn Bhd.

Najib juga menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion dalam dana 1MDB dan 21 pertuduhan pengubahan wang haram membabitkan jumlah yang sama.


Omicron: Thailand bakal gantung semua program bebas kuarantin

Pasukan petugas utama Covid-19 Thailand akan bermesyuarat akhir minggu ini untuk mengkaji semula penggantungan program kemasukan bebas kuarantin bagi pengembara yang lengkap divaksinasi, tatkala kes baharu Covid-19 membabitkan varian Omicron di negara itu melonjak.

Kementerian Kesihatan Awam Thailand (MPH) sebelum ini mencadangkan supaya kerajaan melanjutkan penggantungan program ‘Test & Go’ kepada pengembara yang diberi vaksin dari lebih 60 negara hingga 31 Januari.

Jurucakap kerajaan Thailand, Traisuree Taisaranakul berkata Pusat Pentadbiran Situasi Covid-19, yang diketuai Perdana Menteri Prayuth Chan-Ocha, akan bertemu pada Jumaat untuk menyemak semula peraturan visa berhubung kemasukan pengembara asing.

Dengan tekanan Omicron yang mencetuskan lonjakan kes di Amerika Syarikat (AS) dan Kesatuan Eropah, penggantungan program berkenaan mengancam pemulihan sektor pelancongan Thailand yang menyumbang satu perlima daripada ekonomi pra-pandemik negara itu.

Walaupun lebih 350,000 pelancong memasuki negara ini melalui program pengecualian kuarantin sejak ia dimulakan pada November tahun lalu, kes import menyumbang lebih daripada 50 peratus daripada jumlah keseluruhan 2,062 kes Omikron di Thailand sekarang ini.

Thailand menyasarkan untuk menjadikan Covid-19 sebagai endemik tahun ini dengan meneruskan aktiviti biasa, meningkatkan imunisasi melalui suntikan penggalak, dan mengurangkan kemasukan ke hospital.

Ketua Pengarah Jabatan Kawalan Penyakit Berjangkit Thailand, Opas Karnkawinpong berkata strategi ‘hidup dengan endemik Covid-19’ menandakan peralihan daripada pendekatan ‘sifar Covid’ pada 2020, dan ‘belajar untuk hidup dengan Covid pada tahun lalu.

Thailand hari ini melaporkan 3,091 jangkitan baharu dan 12 kematian menjadikan kumulatif positif sebanyak lebih 2.2 juta.

Sehubungan itu, MPH menggesa rakyat Thailand supaya segera mendapatkan suntikan dos penggalak susulan lonjakan dua kali ganda kes jangkitan varian Omicron pada musim cuti baru-baru ini.

Pegawai Kesihatan, Supakit Sirilak memaklumkan dalam sidang media, setakat ini, lebih 2,062 kes dari varian Omicron direkodkan berbanding hanya 740 kes sebelum bermulanya cuti hujung tahun.

Dalam angka kes jangkitan itu, lebih 1,105 kes melibatkan kalangan warga asing dan selebihnya adalah kontak rapat kepada individu yang dijangkiti itu.

Sehingga kini, Thailand sudah memberikan suntikan dua dos vaksin kepada 64.1 peratus daripada hampir 72 juta populasinya, manakala 9.8 peratus sudah menerima suntikan dos ketiga. – Agensi


Sembilan negeri kembali catat peningkatan kes baharu

Jangkitan baharu Covid-19 di seluruh negara meningkat sedikit dalam tempoh 24 jam sehingga 12 tengah hari tadi dengan sembilan negeri turut mencatat kenaikan kes.

Ketua Pengarah Kesihatan Tan Sri Dr Noor Hisham Abdullah berkata dalam tempoh itu 11,332 kes baharu direkodkan berbanding 10,059 kes semalam.

Angka terbaharu itu katanya, menjadikan jumlah kumulatif sejak awal tahun lalu hingga hari ini meningkat kepada 2,220,526 kes.

Berdasakan statistik dikeluarkan hari ini, Johor merekodkan jangkitan tertinggi sebanyak 1,319 kes berbanding 1,226 yang dicatatkan semalam.

Ini diikuti Selangor sebanyak 1,231 kes berbanding 979 semalam; Kelantan (1,088 hari ini, 983 semalam); Sabah (965 kes hari ini, 751 semalam); dan Pulau Pinang (895 kes hari ini, 793 semalam).

Kedah pula merekodkan 819 kes hari ini berbanding 660 semalam; Kuala Lumpur (240 kes hari ini, 176 semalam); Putrajaya (19 kes hari ini, 18 semalam); dan Labuan (tiga kes hari ini, sifar semalam).

Jumlah kes di Sarawak kekal tertinggi iaitu sebanyak 2,358 walaupun negeri itu mencatat penurunan berbanding 2,723 kes yang direkodkan semalam.


Layak ke Sukan Asia, kerajaan bakal beri imbuhan dan sambutan keraian

Kerajaan akan mempertimbang pemberian imbuhan dan penganjuran sambutan keraian sempena kejayaan skuad Harimau Malaya mengesahkan slot ke Piala Asia 2023, kata Perdana Menteri Datuk Seri Ismail Sabri Yaakob.

Beliau berkata perkara itu akan dibincang dengan Kementerian Belia dan Sukan serta Persatuan Bolasepak Malaysia (FAM) dalam masa terdekat, lapor Bernama.

“Insya-Allah saya akan bincangkan perkara tersebut dengan Menteri Belia dan Sukan Datuk Seri Ahmad Faizal Azumu serta akan turut berbincang bersama FAM.

“Ia mengenai keraian atau apa-apa sumbangan yang akan diberikan, kita akan berbincang mengenainya,” katanya kepada pemberita selepas hadir dalam persidangan Parlimen Belia Malaysia Tahun 2022 di sini hari ini.

Ismail Sabri juga berharap skuad Harimau Malaya mampu mencatat keputusan terbaik dalam aksi Piala Asia 2023.

“Ini cuma ujian pertama yang kita lepasi, ujian lebih besar adalah pada Piala Asia nanti untuk dapatlan tempat (keputusan) terbaik dalam pertandingan.

“Diharapkan semangat juang ini dapat diteruskan untuk mengembalikan nama Malaysia di peringkat antarabangsa terutama sekali di peringkat Asia,” katanya.

Semalam, skuad bimbingan pengendali dari Korea Selatan, Kim Pan Gon, menumbangkan Bangladesh 4-1 dalam aksi terakhir Kumpulan E saingan Kelayakan Piala Asia 2023.

Kemenangan itu menyaksikan skuad negara mengumpul keseluruhan enam mata untuk menamatkan kempen kelayakan di kedudukan kedua di belakang Bahrain sekali gus mengesahkan tiket ke Piala Asia selaku antara lima naib juara terbaik daripada enam kumpulan.

Kali terakhir Malaysia layak secara merit ke Piala Asia ialah pada edisi 1980 di Kuwait dan skuad Harimau Malaya pernah beraksi dalam pusingan akhir Piala Asia pada 2007 namun ketika itu mendapat tiket selaku tuan rumah.


YouTube Shorts atasi TikTok

Platform media sosial dan perkongsian video Amerika Syarikat (AS), YouTube yang beribu pejabat di San Bruno, California memaklumkan lebih 1.5 bilion menonton perkhidmatan video Shorts setiap bulan.

Ia sekali gus bersaing dengan perkhidmatan pengehosan video pendek yang dimiliki oleh syarikat China ByteDance – TikTok, yang dikenali di China sebagai Douyin.

YouTube milik Alphabet dan Meta firma induk Facebook, kedua-duanya menambah format perkongsian video bentuk pendek dalam perkhidmatan mereka selepas TikTok – yang pada akhir tahun lepas mengatakan ia mendahului dengan satu bilion pengguna.

Dalam kenyataan pada Rabu (15 Jun), Ketua Pegawai Produk YouTube Neal Mohan berkata Shorts disiarkan kurang daripada dua tahun lalu, berkongsi video tidak lebih daripada 60 saat pada gabungan yang ditawarkan dalam platform.

“Shorts telah mula digunakan dan kini ditonton oleh lebih 1.5 bilion pengguna log masuk setiap bulan.

“Kami tahu produk itu akan terus menjadi sebahagian daripada pengalaman YouTube pada masa hadapan,” katanya.

Tahun lalu, YouTube melancarkan dana AS$100 juta untuk “memberi ganjaran kepada pencipta” yang klip videonya menarik penonton ke peringkat dalam talian.

YouTube juga telah meletakkan kemahiran pengiklanan raksasa teknologi Silicon Valley untuk membantu pencipta menjana pendapatan daripada kandungan di platform, yang menghasilkan berbilion-bilion dolar pada 2021.

Pencipta mengambil kesempatan daripada podcasting, rakaman pendek dan penstriman langsung di YouTube dalam “pendekatan berbilang platform,” kata Naib Presiden Americas Tara Walpert Levy.

“Pendekatan ini membuahkan hasil yang sebenar; saluran yang memuat naik kandungan dalam bentuk pendek dan panjang menyaksikan keseluruhan masa tontonan dan pertumbuhan pelanggan yang lebih baik daripada saluran yang memuat naik hanya satu format,” kata Levy.

Awal tahun ini, TikTok, yang dimiliki oleh ByteDance yang berpangkalan di China, mula membenarkan pengguna memuat naik video yang lebih panjang, meningkatkan tempoh maksimum kepada 10 minit daripada 3 minit.

YouTube, Meta dan TikTok bersaing untuk menjadi platform utama daripada personaliti dalam talian popular dengan menjana hasil seperti langganan atau perkongsian hasil iklan. – Agensi


Keberkesanan dos penggalak juga berkurangan: Kajian rasmi UK

Kajian rasmi Kerajaan Britain mendapati jangkitan varian baharu Covid-19 yang mula ditemukan di selatan Afrika, tidak teruk, tetapi menular dengan pantas berbanding varian lain, sekali gus mengurangkan risiko kemasukan ke hospital.

Agensi Keselamatan Kesihatan United Kingdom (UKHSA) dalam kajiannya menunjukkan kemasukan ke hospital pesakit yang dijangkiti Omicron adalah 50 hingga 70 peratus lebih rendah berbanding mereka yang dijangkiti varian Delta.

UKHSA berkata hanya 31 hingga 45 peratus pesakit dijangkiti varian Omicron mendapatkan rawatan di jabatan kecemasan, berbanding mereka yang dijangkiti Delta.

Data agensi itu disertakan dengan notis penting menyatakan “Walaupun suntikan dos penggalak vaksin meningkatkan perlindungan terhadap Omicron, keberkesanannya mula berkurangan dengan lebih cepat berbanding Delta dan 15 peratus hingga 25 peratus lebih rendah bermula 10 minggu selepas dos ketiga.”

Agensi itu juga memberi amaran bahawa varian baharu itu sangat mudah menular sehingga masih boleh menghasilkan sejumlah besar kes yang teruk.

Penemuan ini berdasarkan kajian yang dilakukan sebelumnya dengan penilaian yang sama berkaitan risiko Omicron bagi kemasukan ke hospital yang lebih rendah – jaminan yang jarang berlaku untuk varian yang kebolehjangkitannya mengatasi Delta.

Penyelidik di Scotland mendapati Omicron dikaitkan dengan risiko kemasukan ke hospital dua pertiga lebih rendah berbanding varian terdahulu, manakala kajian Afrika Selatan menunjukkan pengurangan risiko kemasukan ke hospital pada 80 peratus.

Satu lagi kajian, daripada pasukan Imperial College London yang menilai set data yang lebih besar, mendapati bahawa hampir separuh individu yang dijangkiti Omicron mungkin memerlukan rawatan semalaman di hospital.

Perkembangan berasingan yang berkaitan dengan pencegahan dan rawatan, menambah keyakinan bahawa dos ketiga vaksin Covid-19 AstraZeneca secara signifikan meningkatkan antibodi terhadap Omicron, menurut kajian makmal di Universiti Oxford.

Kajian berasingan melibatkan dos penggalak yang dibangunkan oleh Sinovac Biotech China – pengeluar salah satu vaksin Covid-19 yang paling banyak digunakan di dunia – tidak begitu berkesan.

Suntikan itu tidak menghasilkan tahap antibodi peneutral yang mencukupi untuk melindungi badan daripada jangkitan Omicron, menurut keputusan ujian makmal yang diterbitkan pada hari Khamis.

Penyelidikan mencadangkan bahawa orang yang telah menerima suntikan Sinovac, yang dikenali sebagai CoronaVac, perlu mendapatkan vaksin yang berbeza sebagai dos penggalak mereka. – Agensi


Selatan Turkiye dilanda dua lagi gegaran gempa bumi

Dua gempa bumi menggegarkan wilayah Hatay di selatan Turkiye pada Isnin, hanya dua minggu selepas gempa kuat melanda wilayah itu, menurut agensi pengurusan bencana negara itu.

Menurut agensi Pengurusan Bencana dan Kecemasan (AFAD) Turkiye, gempa pertama berlaku kira-kira 8.04 malam waktu tempatan (1704GMT) di daerah Defne di Hatay, berukuran 6.4 pada skala Richter
manakala satu lagi gempa bermagnitud 5.8 berlaku tiga minit kemudian, berpusat di wilayah Samandag di Hatay, lapor Bernama.

Gempa pertama berlaku pada kedalaman 16.7 kilometer (km) manakala gempa kedua pada kedalaman 7 km. Kedua-dua gegaran turut dirasai di kawasan sekitar, lapor Agensi Anadolu.

AFAD mengeluarkan amaran menggesa penduduk supaya mengelak kawasan pantai sebagai langkah berjaga-jaga terhadap risiko kenaikan paras laut yang boleh mencecah sehingga 50 cm (1.6 kaki).

Naib Presiden Turki Fuat Oktay pula meminta penduduk di wilayah itu supaya menjauhi bangunan yang rosak ketika pihak berkuasa memeriksa kawasan yang terjejas.

Menteri dalam negeri negara itu berkata sekurang-kurangnya tiga orang terbunuh dan 213 yang lain cedera dalam gempa bumi itu.

“Tiga rakyat terkorban, masing-masing satu di daerah Antakya, Defne dan Samandag,” kata Suleyman Soylu pada taklimat berita.

Usaha mencari dan menyelamat sedang dijalankan di tiga lokasi terbabit, katanya.

Sekurang-kurangnya 32 gegaran susulan direkodkan setakat ini, menurut AFAD.

Wartawan Anadolu Agensi melaporkan bahawa beberapa bangunan runtuh selepas gempa bumi yang turut dirasai di negara jiran Syria.


Perumahan isu sensitif, kenapa nak dedah kepada negara lain: Shahidan

Tindakan menteri DAP yang menjaga Kementerian Pembangunan Kerajaan Tempatan (KPKT) membawa masuk kakitangan Lembaga Perumahan dan Pembangunan Singapura (HDB), bagi memberi cadangan berkaitan perumahan rakyat Malaysia, terus dipersoalkan.

Ahli Parlimen Perikatan Nasional (PN) Arau, Datuk Seri Shahidan Kassim berkata Malaysia mempunyai Majlis Perumahan Negara (MPN) yang boleh melihat isu perumahan bersama KPKT, bukannya membawa masuk kakitangan negara asing untuk menguruskannya.

Membahas Bajet 2023 peringkat jawatankuasa di Dewan Rakyat hari ini (16 Mac 2023) Shahidan mengingatkan bahawa MPN telah ditubuhkan tetapi aktanya belum lagi dibentangkan kepada Parlimen.

“Lantik HDB sebagai konsultan kalau nak. Bukan secara langsung (dalam KPKT),” katanya.

Sebelum ini, Menteri KPKT, Nga Kor Ming mempertahankan langkah meletakkan pakar HDB ke dalam KPKT hingga mencetuskan perdebatan ramai, termasuk berkaitan keselamatan negara.

Seorang bekas ahli Majlis Perbandaran Pulau Pinang (MPPP), Iszuree Ibrahim turut membidas langkah itu apabila kerajaan DAP Pulau Pinang kerap meminta nasihat Parti Tindakan Rakyat (PAP) Singapura bagi melaksanakan perancangan ‘pecah dan perintah’ di negeri itu.

“Salah satu sebab saya dipecat sebagai Ahli MPPP pada 26 September 2014 adalah kerana saya menyuarakan bantahan, kebimbangan nasib kampung warisan makin ranap sebaik DAP mendapat kuasa selepas PRU-13. Saya sebutkan dalam ucapan saya di Muktamar PAS di Batu Pahat Johor 2014.

“Kini Menteri DAP KPKT secara terang dan terancang menjemput HDB Singapura masuk. Apa akan jadi dengan Tanah Rizab Melayu di Tanah Melayu?” katanya.

Mengulas lanjut, Shahidan berkata isu pengurusan perumahan negara amat sensitif untuk didedahkan kepada syarikat dari negara luar kerana melibatkan demografi, kependudukan yang sememangnya tidak boleh dimaklumkan kepada pihak lain.

“Kita kena corakkan rancangan perumahan ini dengan cara kita sendiri,” katanya mencadangkan KPKT mengenal pasti masalah utama dalam isu perumahan negara sebelum jalan penyelesaiannya boleh dicari tanpa melibatkan pihak luar.

Katanya, beliau sudah membangkitkan perkara itu dalam persidangan Kamar Khas Parlimen hari ini dan sudah dijawab oleh pihak menteri.

Bagaimanapun, beliau membangkitkan sekali lagi persoalan yang sama dengan harapan kementerian boleh memberikan penjelasan mengenainya sekali lagi.

Terdahulu Menteri Perumahan dan Kerajaan Tempatan Nga Kor Ming memberi amaran tidak teragak-agak untuk mengambil tindakan perundangan kepada pihak yang membuat tohmahan, fitnah dan cubaan menghasut rakyat susulan tindakannya membawa masuk pakar luar untuk berkongsi kepakaran dan pengalaman berhubung isu perumahan.


255 kes baharu, empat kematian

Jumlah jangkitan harian Covid-19 dalam tempoh 24 jam semalam (Jumaat, 10 Februari 2023) turun sedikit kepada 255 kes berbanding 269 yang dicatat pada Khamis, lapor Kementerian Kesihatan (KKM), hari ini.

Menurut data laman sesawang Github KKM yang dikemas kini tengah malam tadi, jangkitan baharu itu, termasuk 13 kes melibatkan kanak-kanak iaitu enam kes berusia 0 hingga empat tahun, dan tujuh lagi kes (lima hingga 12 tahun).

Jumlah itu menjadikan kumulatif jangkitan sejak kes pertama Covid-19 dilaporkan di Malaysia pada 25 Januari 2020 sebanyak 5,039,067 kes, dengan 4,992,386 pesakit telah pulih, termasuk 306 yang sembuh semalam.

Daripada jumlah jangkitan semalam juga, 197 kes melibatkan individu yang telah menerima suntikan vaksin penggalak; 35 kes (individu lengkap vaksinasi); tiga kes (individu belum lengkap vaksinasi); dan 20 kes (individu tidak divaksinasi).

Menurut data laman sesawang KKMNow pula, sebanyak 9,731 kes masih aktif, turun lagi berbanding 9,786 yang dicatat pada Khamis dan 9,892 (pada Rabu).

Sehingga semalam juga seramai 9,392 pesakit Covid-19 masih menjalani kuarantin di rumah (9,391 pada Khamis), sementara 327 pesakit mendapatkan rawatan di hospital turun semula berbanding 387 pada Khamis.

Jumlah pesakit yang dimasukkan ke unit rawatan rapi semalam meningkat kepada 12 orang berbanding lapan pada Khamis, dengan lima daripadanya memerlukan alat bantuan pernafasan.

KKM juga melaporkan dalam tempoh 24 jam semalam, empat pesakit meninggal dunia akibat komplikasi Covid-19.

Ini menjadikan kumulatif kematian akibat Covid-19 sejak 17 Mac 2020 hingga semalam, kekal sebanyak 36,950 kes, termasuk 7,871 pesakit meninggal dunia di luar fasiliti kesihatan atau ‘brought in death (BID).

Dua daripada kematian itu direkodkan di Selangor dan masing-masing satu di Perak serta Sabah.

Berikut adalah jangkitan harian dan kumulatif kes bagi setiap negeri dan Wilayah Persekutuan sejak 25 Januari 2020 hingga semalam.


Vaksinasi Walk-In diperluas kepada individu 18 tahun ke atas mulai Ogos

Kerajaan bersetuju memperluaskan lagi program imunisasi secara kehadiran terus atau ‘walk-in’ bagi semua individu berusia 18 tahun ke atas yang tidak mendapat janji temu selepas 1 Ogos ini.

Badan Bertindak Imunisasi Covid-19 (CITF) dalam satu kenyataan malam ini berkata untuk sementara Inisiatif Vaksinasi Walk-In itu hanya disasarkan kepada penduduk di Kuala Lumpur dan Selangor.

“Penduduk di Kuala Lumpur dan Selangor berusia 18 tahun ke atas yang tidak mempunyai janji temu selepas 1 Ogos boleh walk-in di Pusat Pemberian Vaksin (PPV) untuk menerima vaksin Covid-19.

“Ini termasuk mereka yang tidak mempunyai dokumen pengenalan atau perjalanan,” kata kenyataan itu sambil menambah PPV yang akan beroperasi bagi tujuan itu akan dimaklumkan kemudian.

CITF sekali lagi mengingatkan bahawa inisiatif itu hanya untuk golongan yang tercicir dan belum mendapat temu janji selepas 1 Ogos, bukannya kepada orang ramai yang sudah diberikan janji temu masing-masing.

Bagi warga Selangor dan Kuala Lumpur yang telah mendaftar sebelum ini, janji temu mereka akan diberi dalam masa terdekat.

“Individu di Kuala Lumpur dan Selangor yang masih belum mendaftar tetapi tiada kekangan untuk berbuat demikian juga digalakkan untuk mendaftar bagi mendapatkan vasksin,” kata CITF.

Dalam pada itu CITF juga menggesa orang ramai yang telah menerima janji temu masing-masing untuk hadir pada tarikh dan lokasi PPV yang telah diberikan.

“Ini mengambil kira kehadiran varian baharu yang lebih ganas, kes Covid-19 yang tinggi dan keperluan untuk mendapat perlindungan melalui vaksin secepat mungkin,” katanya.

Semalam, Perdana Menteri Tan Sri Muhyiddin Yassin berkata kerajaan mempercepatkan lagi pemberian vaksin kepada orang ramai khususnya golongan dewasa dengan menyasarkan 100 peratus populasi dewasa pada Oktober 2021, setelah mengambil kira ancaman varian baharu yang merebak dengan pantas.

“100 peratus populasi dewasa di Malaysia akan menerima dos lengkap vaksin pada bulan Oktober 2021,” katanya sambil menambah bahawa kerajaan juga akan memastikan peningkatan kapasiti untuk mencapai kadar suntikan 500,000 dos sehari.

Untuk itu, Perdana Menteri berkata kerajaan sudah menempah lebih 76.1 juta dos vaksin, ia terdiri daripada 70 peratus jenis Pfizer, 23.4 peratus jenis Sinovac, 10 peratus Astrazaneca, 10.9 peratus CanSino dan 10 peratus daripada fasiliti Covax.


Iklan judi disengajakan!

Para syaitan dan jin jahat dibelenggu sepanjang Ramadan.

Tetapi tidak untuk pasukan syaitan daripada kalangan manusia.

Mereka diarah oleh ketua yang dibelenggu untuk merosakkan keindahan Ramadan dengan ajakan kepada maksiat dan dosa.

Sunnah perjuangan tidak pernah surut pada bulan Ramadan. Bukankah perang Badar dan banyak lagi berlaku pada bulan Ramadan di sepanjang zaman?

Sebahagian kita menikmati Ramadan manakala sebahagian lagi terseksa dengan himpitan Ramadan ke atas kekufuran, kefasikan dan kemaksiatan.

Ketahuilah, iklan judi dan maksiat yang sedang diviralkan dalam negara kita kini adalah DISENGAJAKAN dan dirancang rapi demi menghina seruan dan dakwah Ramadan agar umat kembali kepada Islam.

Mereka berusaha merosakkan anak muda muslim dengan kelaghaan dan kelalaian daripada menghayati kefarduan dan kelebihan ibadah Ramadan.

Ia berlaku pada saat suara dakwah semakin kuat dan maju dalam negara. Ia amat menyeksakan mereka.

Jangan terperangkap. Beri kerjasama dan sokongan kepada pihak berkuasa untuk bertindak dan membanteras usaha terancang ini.

Terus istiqamah dengan gerak kerja amar makruf nahi munkar. Ramadan mengenali dan memberkati ahlinya.

Nik Mohamad Abduh Nik Aziz
Ahli Parlimen Bachok


Dua hari berturut-turut Bursa Malaysia ditutup rendah

Bursa Malaysia ditutup rendah untuk hari kedua berturut-turut hari ini dengan indeks komposit penanda aras merosot 1.06 peratus berikutan tekanan jualan yang tinggi, terutamanya dalam saham tenaga, teknologi dan perladangan, kata peniaga.

Pada 5 petang, indeks barometer turun 15.50 mata kepada 1,441.24 berbanding 1,456.74 pada Jumaat.

Indeks penanda aras yang dibuka rendah 2.34 mata kepada 1,454.40, bergerak antara 1,437.23 dan 1,454.40 sepanjang sesi dagangan.

Di pasaran lebih meluas, kaunter rugi mengatasi kaunter untung sebanyak 747 berbanding 200, manakala 351 kaunter tidak berubah, 986 tidak diniagakan dan 18 yang lain digantung.

Jumlah dagangan berkurangan kepada 2.62 bilion unit bernilai RM1.69 bilion daripada 3.06 bilion unit bernilai RM3.02 bilion pada Jumaat.

Naib Presiden Penyelidikan Ekuiti Rakuten Trade Sdn Bhd Thong Pak Leng berkata, di peringkat serantau, indeks utama ditutup bercampur-campur berikutan kebimbangan pelabur mengenai kemungkinan berlakunya kemelesetan akibat dasar monetari yang diketatkan daripada bank pusat utama.

“Di pasaran domestik, pasaran tempatan dilihat mengalami banyak tekanan jualan daripada dana asing,” katanya.

Beliau menambah, Rakuten Trade menjangkakan FBM KLCI akan mengalami trend julat yang lebih luas pada 1,435-1,465 bagi minggu berkenaan dengan sokongan segera pada 1,435 dan rintangan pada 1,490 berikutan ketidakstabilan yang semakin meningkat

Bagi saham wajaran tinggi bursa menyaksikan Maybank susut 23 sen kepada RM8.65, MISC Bhd turun 21 sen kepada RM7.18, Press Metal Aluminium berkurangan 11 sen kepada RM4.59, TNB jatuh 17 sen kepada RM8.13 dan Public Bank merosot enam sen kepada RM4.43.

Bagi saham aktif, SFP Tech meraih 37 sen kepada 67 sen, Cypark Resources menambah tiga sen kepada 37 sen, manakala Dagang NeXchange susut 4.5 sen kepada 76.5 sen, Sapura Energy menguncup setengah sen kepada 4.0 sen dan MNC Wireless tidak berubah pada 1.5 sen.

Di papan indeks, Indeks FBM Emas jatuh 135.64 mata kepada 10,262.23, Indeks FBM Emas Syariah susut 121.45 mata kepada 10,405.04, FBM 70 turun 250.55 mata kepada 12,363.86, Indeks FBMT 100 menguncup 130.02 mata kepada 10,006.99, manakala FBM ACE merosot 96.42 mata kepada 4,737.56.

Mengikut sektor, Indeks Perkhidmatan Kewangan berkurangan 260.86 mata kepada 16,044.98, Indeks Perladangan jatuh 103.73 mata kepada 7,114.50 dan Indeks Produk dan Perkhidmatan Perindustrian rendah 2.83 mata kepada 183.48.

Jumlah dagangan di Pasaran Utama susut kepada 1.43 bilion saham bernilai RM1.28 bilion daripada 2.21 bilion saham bernilai RM2.83 bilion pada Jumaat.

Jumlah dagangan waran berkurangan kepada 389.81 juta unit bernilai RM88.63 juta berbanding 482.55 juta unit bernilai RM95.77 juta pada Jumaat.

Jumlah dagangan di Pasaran ACE pula meningkat kepada 801.26 juta saham bernilai RM320.01 juta daripada 362.23 juta saham bernilai RM93.03 juta sebelum ini.

Kaunter perkhidmatan dan produk pengguna menyumbang sejumlah 178.35 juta saham yang diniagakan di Pasaran Utama manakala produk dan perkhidmatan perindustrian (417.67 juta), pembinaan (46.20 juta), teknologi (244.90 juta), SPAC (sifar), perkhidmatan kewangan (52.39 juta), hartanah (76.33 juta), perladangan (32.89 juta), REIT (6.11 juta), dana/tertutup (21,000), tenaga (267.29 juta), penjagaan kesihatan (51.75 juta), telekomunikasi dan media (15.49 juta), pengangkutan dan logistik (27.78 juta) serta utiliti (14.11 juta). – Bernama


Pemohon BKM boleh kemas kini maklumat bermula 1 Jan

Individu yang layak menerima Bantuan Keluarga Malaysia (BKM) boleh membuat pendaftaran atau mengemas kini maklumat masing-masing bermula 1 hingga 31 Jan depan, kata Timbalan Menteri Kewangan 1 Mohd Shahar Abdullah.

Beliau berkata bagi penerima Bantuan Prihatin Rakyat (BPR) sedia ada, mereka tidak perlu membuat permohonan BKM kerana bantuan akan diberikan secara automatik dengan bayaran pertama dijangka pada Mac 2022, lapor Bernama.

Menurutnya, proses pendaftaran itu dibuka bagi memastikan mereka yang layak, namun tiada dalam pangkalan data diberikan peluang untuk memohon dan pendaftaran serta kemas kini boleh dibuat menerusi laman web Lembaga Hasil Dalam Negeri (LHDN).

“Jangan risau penerima BPR sedia ada memang akan dapat (BKM)…bagi mereka yang dahulu M40 sekarang sudah rasa termasuk dalam B40 boleh kemas kini rekod masing-masing bermula Januari.

“Kita bagi tempoh sebulan untuk mereka berbuat demikian dan maklumat lanjut berkaitan BKM boleh dirujuk di laman web LHDN,” katanya.

Beliau terdahulu menghadiri Majlis Penutup Karnival Usahawan dan Koperasi Keluarga Malaysia di Dewan Paya Besar di sini hari ini.

Sementara itu, Mohd Shahar yang juga Ahli Parlimen Paya Besar memaklumkan Bantuan Khas Covid-19 Fasa 3 akan dilaksanakan mengikut jadual yang ditetapkan iaitu pada Disember depan melibatkan peruntukan sebanyak RM1.2 billion untuk 3.8 juta penerima isi rumah kategori miskin dan B40.

Terdahulu beliau dalam ucapannya menasihatkan usahawan luar bandar supaya mempertingkatkan pengetahuan dalam bidang digitalisasi untuk proses pembayaran serta pemasaran produk selain merebut peluang dan insiatif disediakan kerajaan dalam mengembangkan perniagaan mereka.

Pada majlis itu, seramai 16 usahawan menerima pembiayaan sebanyak RM105,000 daripada TEKUN Nasional, 19 syarikat diperuntukkan RM1.3 juta pembiayaan daripada SME Corp manakala lima koperasi di Pahang melalui Tabung Modal Pusingan-Suruhanjaya Koperasi Malaysia menerima RM2.4 juta.

Karnival anjuran Kementerian Pembangunan Usahawan dan Koperasi dengan kerjasama Kementerian Kewangan dan Bank Rakyat selaku rakan strategik itu dijalankan selama dua hari bermula semalam dengan pembabitan lebih 300 usahawan Pahang.


Kerajaan sedang tambah baik SOSMA : Ramkarpal

Kerajaan sedang dalam usaha merangka penambahbaikan terhadap Akta Kesalahan Keselamatan (Langkah-langkah Khas) 2012 (SOSMA).

Timbalan Menteri di Jabatan Perdana Menteri (Undang-Undang dan Reformasi Institusi), Ramkarpal Singh berkata perkara itu bakal dibentangkan dalam masa terdekat.

“Bahagian Hal Ehwal Undang-Undang (BHEUU) juga mengambil bahagian dalam sesi libat urus untuk membantu dalam usaha ini (penambahbaikan SOSMA).

“Pastinya isu memperbaiki SOSMA termasuk perihal jaminan sedang dikaji secara teliti dan perkembangan akan dimaklumkan dalam masa terdekat,” katanya ketika menjawab soalan pada Mesyuarat Kedua Penggal Kedua Majlis Parlimen ke-15 di Dewan Rakyat, hari ini.

Ahli Parlimen Jelutong, RSN Rayer bertanya soal penambahbaikan SOSMA pada sesi perbahasan Rang Undang-Undang (RUU) Kanun Tatacara Jenayah (Pindaan) 2023.

Ketika membahaskan hal tersebut Rayer meminta Ramkarpal dan kerajaan mempertimbangkan kebenaran jaminan kepada tertuduh yang didakwa di bawah SOSMA sementara menunggu prosiding kes masing-masing selesai dibicarakan di mahkamah.

Pada sesi sama, Rayer turut mengesyorkan jaminan kepada tertuduh diberikan dengan syarat ketat seperti menyerahkan pasport kepada mahkamah.

Selain itu, beliau juga meminta kerajaan mempercepat pindaan terhadap SOSMA.


Petikan ucapan Presiden pada ulang tahun keenam Bersatu

Pengerusi Perikatan Nasional yang juga Presiden Bersatu Tan Sri Muhyiddin Yassin berucap pada sambutan ulang tahun keenam Bersatu di Putrajaya, hari ini (24 September 2022). – Gambar Agenda Daily

Assalammualaikum!

Apa khabar semua? Suka saya dengar semuanya dalam keadaan sihat walafiat… alhamdulillah.

Pertamanya saya memanjatkan rasa syukur ke hadrat Allah SWT kerana pada tengah hari ini dapat kita berhimpun di sini dalam satu majlis yang cukup bermakna iaitu majlis untuk kita sama-sama meraikan dan memuliakan sambutan hari ulang tahun ke enam kewujudan Parti Pribumi Bersatu Malaysia (Bersatu) ini alhamdulillah.

Walaupun dia merupakan satu tempoh yang tidak terlalu panjang… enam tahun sejak dia tertubuh… tetapi saya kira dia merupakan satu detik peristiwa penting dalam sejarah negara kita. Kerana terbentuknya Bersatu ini adalah atas asas dan tujuan yang cukup mulia iaitu untuk menentang kleptokrasi, salah guna kuasa dan rasuah yang berleluasa berlaku dalam negara kita pada hari ini.

Tetapi juga saya rasa cukup berbangga selaku pengasas bersama-sama dengan rakan-rakan yang bersama-sama hadir dan kita jemput pada hari ini… mantan-mantan ahli-ahli Majlis Pimpinan Tertinggi ialah Tan Sri Rais (Yatim) dan lain-lain yang ada sebahagian hadir. Dan yang tak mantan tetapi masih memimpin di peringkat bahagian dan juga srikandi.

Pada hari ini saya rasa cukup berbangga kerana kita sudah pun mempunyai lebih daripada 202 bahagian… saya kira agak besar dalam mana-mana parti yang ada dalam negara kita… alhamdulillah. Kita sudah mempunyai sejumlah bilangan hampir 4,000 cawangan yang sudah sah berdaftar dan ada ratusan lagi yang masih dalam proses pendaftaran oleh ROS di seluruh negara kita.

Kita sudah mencatat bilangan ahli lebih daripada 700,000 yang daftar. Masih ada dalam sistem pendaftaran kita yang belum didaftarkan secara rasmi. Pendek kata dalam satu tempoh yang tidak terlalu panjang, Bersatu sudah pun mencatat satu sejarah penting dalam politik negara kita iaitu suatu gerakan yang begitu besar yang mempunyai dukungan rakyat yang berjuta.

Sesuatu pencapaian yang telah pun kita sama-sama rayakan ini adalah bukti jelas bahawa rakyat Malaysia pada hari ini amat tertarik malahan mendukung perjuangan kita untuk membentuk sebuah kerajaan… insya-Allah yang akan datang yang baik. Yang boleh meletakkan negara kita dalam keadaan yang lebih stabil… yang boleh menjamin masa depan kita yang lebih cerah. Yang kita dapat membersihkan apa yang telah berlaku dalam negara ini, elemen-elemen salah guna kuasa, kemungkaran dan juga rasuah yang berleluasa.

Saya nak mengambil masa sedikit kerana penting untuk saya mengulangi apa yang dikatakan termaktub dalam perlembagaan parti kita. Kalau siapa di sini adalah pakar boleh rujuk kepada Easal 6 dalam perlembagaan Bersatu yang antara lainnya menyebut matlamat perjuangan Bersatu adalah:

Pertamanya mempertahankan kemerdekaan dan kedaulatan negara kita. Ini amat penting tak boleh kita gadaikan.

Keduanya ialah menegakkan Islam sebagai agama Persekutuan. Itu tidak boleh dikompromi.

Ketiga menjunjung kemuliaan institusi raja-raja Melayu sebagai berperlembagaan.

Keempat menghormati hak semua individu untuk mengamalkan agama masing-masing di negara kita. Itu jamin dalam Perlembagaan.

Kelimanya ialah untuk mempertahankan kedudukan istimewa orang Melayu dan anak negeri Sabah dan Sarawak serta hak-hak yang sah untuk semua kaum seperti yang mana yang termaktub dalam Perlembagaan Persekutuan.

Keenamnya ialah memperkasakan bahasa Melayu dan memelihara hak semua kaum untuk mempelajari bahasa ibunda masing-masing.

Ketujuhnya ialah menegakkan sistem demokrasi berparlimen dan doktrin pengasingan ‘separation of powers’ yang termasuk di dalamnya menghormati kebebasan badan kehakiman kita.

Kelapannya ialah memperkasa agenda, memerangi rasuah dan salah guna kuasa untuk mewujudkan amalan dan tadbir urus yang baik dan pemerintahan yang bersih, beramanah dan berintegriti.

Memelihara hak asasi rakyat, membentuk masyarakat Malaysia yang inklusif, keadilan sosial, mengagihkan kekayaan negara secara adil dan saksama.

Membela kebajikan rakyat dan membasmi kemiskinan tanpa mengira kaum dan agama, mendukung prinsip bahawa setiap rakyat berhak untuk berjaya. Memupuk semangat perpaduan kaum, mengamalkan prinsip-prinsip Rukun Negara dan Perlembagaan Persekutuan dan perlembagaan negeri-negeri, dan tidak kurang pentingnya untuk menyertai pilihan raya bagi tujuan membentuk kerajaan.

Ini dalam perlembagaan kita. Sebab itu kita tak boleh lari daripada apa-apa yang telah pun saya sebutkan satu persatu sebagai asas perjuangan kita. Lebih penting dalam situasi yang cukup mencabar pada hari ini. Kita tidak berada dalam keadaan yang selesa. Negara kita berhadapan dengan situasi politik yang terumbang-ambing.

Ekonomi negara selepas kita menghadapi pandemik yang panjang tidak kukuh malah lemah dan menjadi semakin lemah. Rakyat kita yang terkesan dengan masalah Covid ini begitu ramai. Kadar kemiskinan yang dulunya dalam kalangan B40 sudah naik kepada B61. Ini petanda-petanda. We are facing the most challenging of time.

Ya! Waktu saya memimpin negara sebagai perdana menteri kita berhadapan dengan satu situasi yang dikatakan unprecedented iaitu situasi Covid yang melanda dunia dan negara. Selepas itu kita berhadapan dengan masalah kesannya kepada ekonomi negara kita. Sekarang walaupun sudah beralih ke fasa endemik, tetapi keadaan kita tidak lagi bertambah baik.

Sebab itu kita mesti mengambil satu pendirian yang penting untuk menentukan supaya negara kita ini dapat kita selamatkan. It is saving the country. Spa yang telah pun kita lakukan, kita cuba selamatkan. Tapi malang sekali kita belum berhasil sepenuhnya.

Sekarang ini negara dipimpin oleh perdana menteri. Kita bekerjasama ialah untuk menjamin sedikit sebanyak ada kestabilan dalam negara kita. Tetapi saya berani menyebutkan beberapa hari yang lepas bahawa saya rasa tidak cukup dengan apa yang telah pun dilakukan oleh perdana menteri kerana situasi negara kita makin hari semakin menjadi lebih buruk.

Saya tak nak membandingkan saya dengan beliau. It is not fair. Kerana saya tidak berada di situ lagi. Tapi waktu sekarang ini dia dipimpin oleh seorang perdana menteri. Rakan-rakan kita ada bersama-sama kerana kita mendukung konsep orang kata bekerja bersama-sama untuk menjaga dan memelihara negara kita. Ya… mereka telah berkorban dan berusaha tapi its not enough.

Saya tak nak mengajar perdana menteri… itu bukan tugas saya, tetapi peranan kita sebagai sebuah gerakan parti politik yang begitu cukup memuliakan perkara-perkara yang saya sebutkan kini menjadi lebih tercabar. Apa yang harus kita lakukan? Jadi setakat yang telah pun kita lakukan dan kita termampu lakukan, kita buat.

Walaupun kita telah pun meletakkan Datuk Seri Ismail Sabri Yaakob sebagai Perdana Menteri dengan mengharapkan ada bentuk kerjasama persefahaman tetapi nampaknya UMNO tetap UMNO. UMNO masih gelojoh dengan kuasa. Hampir sebahagian jawatan-jawatan penting dipinda dan ditukar pada orang-orang UMNO sahaja. Hatta ke jawatan ketua kampung pun tidak mahu berkongsi dengan kita untuk bersama-sama membela nasib rakyat yang ada di bawah ini.

Apa lagi di peringkat GLC dan badan-badan yang lain. Saya tak payah nak sebut panjang saudara saya yang ada di hadapan saya ini pun mahir dan tahu tentang situasi sebegini. It is not getting better. Jadi oleh sebab itu, yang boleh dapat menentukan hala tuju negara kita ialah kita. Ya kita tidak merupakan parti yang terbesar tetapi kita ada tekad saya tengok muka-muka yang dah ada depan saya ini bukan pengecut. Berani untuk memikul satu beban tugas yang maha berat. Nak menyelamatkan negara pun bukan senang.

Walaupun negara tidak menghadapi ancaman keselamatan dalam bentuk peperangan dan sebagainya. But we are facing a war… a different war. It is about saving the country from jatuh ke dalam satu paras kolam yang paling dalam.

Pakar-pakar penganalisis antarabangsa telah pun menyatakan dengan jelas. Sekarang kita menghadapi masalah tapi tahun hadapan masalah lagi besar lagi. Tak ada satu negara yang telah menyatakan bahawa tahun hadapan keadaannya bertambah baik walaupun sudah ada usaha dibuat. Sudah ada petanda-petanda pertumbuhan… itu tidak dapat kita nafikan… tetapi itu tidak mencukupi.

Sebab itu jawapan yang paling penting ialah bila mana pilihan raya sampai, kita tukar kerajaan yang ada hari ini. Dan kita bina sebuah kerajaan Perikatan Nasional… bukan pasal saya nak jadi Perdana Menteri… it doesnt matter… anybody can lead the parti and lead the government but importantly bahawa Perikatan Nasional mesti kembali untuk berkuasa supaya menguruskan negara ini dengan cara yang lebih teratur… lebih berkesan.

Yang paling penting ialah nak menentukan rakyat jelata mesti ada cukup makan di atas meja mereka… anak mereka mampu pergi ke sekolah… wanita-wanita tidaklah orang kata terbiar begitu saja. Tidak ada pembelaan. Ini mungkin dalam konteks kerajaan tidaklah agak begitu diutamakan tapi kami Perikatan Nasional anggap ia sebagai suatu yang tidak boleh kita perkecilkan.

Kalau dahulunya B40 hanya 40 peratus… rakyat Malaysia jatuh dalam golongan yang dikatakan miskin dan termiskin dan miskin tegar. Hari ini sebuah kajian oleh badan bukan kerajaan yang telah pun beri taklimat kepada saya menyatakan… Tan Sri bahawa kadar kemiskinan sudah bertambah daripada 40 peratus naik kepada 61 peratus. Yang M40 sudah turun… yang top 20 tidak berbakinya mungkin tak sampai 10 peratus.

Apa maknanya? Maknanya ialah satu beban yang lebih mencabar. Sebab itu kerajaan tak boleh bertindak secara biasa. Ianya bukan keadaan yang biasa. Tetapi luar biasa. Sewajarnya ada suatu jawatankuasa tertinggi yang dipimpin tidak lain Perdana Menteri. Saya bukan nak mengajar. Ini pandangan saya. Take it as a matter of great important bahawa bersidang hampir tiap-tiap minggu kalau pun tiap hari.

Melihat setiap perkara-perkara yang diperincikan oleh kementerian-kementerian tentang isu dan masalah-masalah yang dihadapi oleh rakyat dan tindakan mesti dibuat dengan secara seberapa cepat yang mungkin. Persoalannya macam mana nak buatnya.

Saya tak nak mempersoalkan tentang keupayaan kerajaan, adakah sumber dana yang mencukupi untuk membela dan membantu rakyat bagaimana yang telah pun kita lakukan yang lepas. Ini mungkin rakan-rakan lebih tahu daripada saya.

Jadi dalam situasi sebegitu dalam keadaan yang semakin menurun… menjadi satu tanggungjawab amanah yang kita harus pikul bersama. Iaitu untuk tentukan supaya bila sampai pilihan raya diadakan maka Perikatan Nasional yang didukung oleh Bersatu PAS, Gerakan, STAR dipimpin bersama-sama. Didukung bersama-sama oleh rakyat dan badan-badan bukan kerajaan… seluruh jentera dan tenaga kita untuk menentukan bahawa setiap rakyat yang boleh keluar mengundi.

Mendukung pejuang kita dan menyokong kita sehingga terbentuklah sebuah kerajaan yang dipimpin oleh Perikatan Nasional. Boleh ataupun tidak? Jawapannya boleh. Tapi boleh tu ada banyak syarat. Kerana kalau kita tak buat begitu…

Kita biarkan UMNO dengan masalah mereka. Saya tak payah nak ulas. Kalau ulas menghabiskan masa. Masalah yang telah merundung nasib mereka, gasak dialah. Apa yang berlaku, berlakulah. Saya tak nak membincangkan soal Pakatan Harapan… dia nak bertanding bertanding lah. UMNO nak bertanding semua kerusi bertanding lah.

Kita dalam Pakatan Nasional sudah ada kesepakatan dan antara perkara yang telah disepakati… saya nak sebut sini bahawa musuh utama kita tidak lain ialah Barisan Nasional. Kalau ada orang kata keadaannya begini-begini nantilah… lepas ni besok macam mana kita nak buat itu strategi yang cukup salah.

Ada rakan saya datang ke pejabat baru-baru ini tanya Tan Sri macam mana pilihan raya ini? Lawankah tak lawan UMNO? Tanya saya lawankah tak lawan. Ya kita tahu siapa mereka. Tetapi kita jangan gentar dan takut kerana kita ada niat dan nawaitu kita about saving the country. Ini bukan soal main-main punya kerja. Ini bukan soal biarlah dan serah pada dia sajalah dan serah pada Allah sajalah.

Tidak! Kita kena bekerja kuat dan saya tahu rakan-rakan di bawah telah mula bekerja. Jentera telah disusun. Tapi jangan lapor pada saya semua okey. Awak dah cula tak pengundi di kawasan awak? Ia ialah penentu tentang keberadaan kita dalam gelanggang politik negara ataupun kehilangan kita dalam suasana politik negara. Jadi sebab itu penting dalam soal ini saya dah sebut itu adalah antara perkara-perkara penting iaitu perlembagaan.

Realiti politiknya tidak sebegitu jelas tetapi kalau kita komited dan saya jangka yang hadir dan ahli-ahli kita yang 700,000 didukung oleh rakan-rakan kita dalam PAS, Gerakan mungkin lebih dua juta. Ini satu gerakan politik besar. It is a mass political movement. Dengan syarat kita bergerak sebagai satu pasukan. Kita menuju pada satu hala tuju. Jangan Bersatu kata begini, PAS kata begini. Gerakan kata begini. Kalau semua cakap masing-masing ikut selera masing-masing tak menunjukkan kesatuan dan perpaduan, kita kalah.

Pasal mesej yang diterima di bawah tu tak jelas. Who is our enemy. Bukan musuh kerana kita nak bergaduh dalam perang dengan mereka. Tetapi ini harus ditolak oleh rakyat untuk menyelamatkan kehidupan masa depan negara kita. Sebab itu perkara yang pokok… yang penting dalam keadaan sebegini susah kita nak menunjukkan sifat kita yang prihatin dengan masalah rakyat.

Ya! Waktu zaman saya memimpin negara kita prihatin dan istilah prihatin sudah sinonim dengan Perikatan Nasional khasnya, Bersatu turun ke bawah bantu rakyat… beri apa yang boleh… itu prihatin kalau mereka tidak mempunyai makanan yang cukup kita sediakan. Terima kasih dan tahniah pada hampir semua negeri dan bahagian yang telah pun menggerakkan konsep gerai prihatin bantu rakyat beli barang keperluan asas mereka dengan harga yang agak begitu murah.

Tapi sebenarnya tak cukup but at least we do something. Dan ini perlu diteruskan dan saya dah buat keputusan bahawa Perikatan Nasional khasnya Bersatu akan teruskan Program Gerai Prihatin Rakyat. Kita cari dan kumpulkan dana yang mana ada supaya kita dapat bekalkan bahan-bahan dengan harga yang berpatutan. Masalah ini masalah yang agak besar yang perlu kita berikan perhatian.

Oleh sebab itu pada hari ini saya cuma nak menyatakan sekali lagi ada tanggungjawab besar kita. Jentera pilihan raya telah pun kita arahkan untuk bergerak. Saya fikir sebahagian sudah mula. Kita dah mohon supaya bahagian-bahagian mengenal pasti tokoh-tokoh yang paling sesuai dan layak untuk diletakkan sebagai calon pilihan raya.

Saya dedahkan di sini ada jawatankuasa akan meneliti dan tapis dipimpin oleh Naib Presiden Datuk Dr Radzi Jidin… mana yang paling sesuai. Dan ini nanti akan sampai masa diberitahu dan jangan gaduhlah pasal soal calon. Bila parti sudah menang, berkuasa semua orang akan ada tanggungjawabnya.

Kita bukan macam parti UMNO nak suruh kaut kaut kaut . Kita tak sakau sesiapa pun. Harta rakyat tetap rakyat punya. Tapi pemimpin waktu mana kerajaan kita berkuasa. Kita akan berikan tugas dan peranan mereka supaya mereka boleh buat apa yang terbaik untuk rakyat jelata. Itu penting bagi kita. Peranan sayap-sayap kita ini penting. Kalau empat sayap utama kita bergabung tenaga sebagai kuasa besar untuk menggerakkan jentera kita di seluruh negara… gerenti kita akan menang insya-Allah.

Ada hampir enam juta anak-anak muda kita yang akan keluar untuk mengundi buat pertama kali…. kita tak boleh abaikan. Baru-baru ni saya dengar dah buat satu himpunan ramai 50,000 pemuda naik motor datang bersama dengan kita… alhamdulillah pastikan tiap-tiap yang bermotor tadi akan bersama-sama dengan kita. Jangan pandang rendah pada mereka… mereka ada kuasa penentu untuk menang ataupun kalah.

Kita tak boleh diabaikan langsung wanita. Bahaya kalau kita abaikan langsung. Sebab itu kita kena beri perhatian bagaimana caranya kita nak menggerakkan seluruh jentera kita. Supaya tenaga-tenaga muda ini akan bantu kita dan usahakan bersama-sama mendukung tugas yang penting untuk meyakinkan setiap pengundi bahawa kita adalah pilihan yang terbaik untuk menjamin masa depan mereka.

Tan Sri Muhyiddin Yassin
Presiden Bersatu
Pengerusi Perikatan Nasional
24 September 2022


RON97 naik 16 sen

Harga runcit petrol RON97 naik 16 sen seliter manakala harga RON95 dan diesel kekal bagi tempoh 3 hingga 9 Mac ini.

Kementerian Kewangan dalam kenyataan hari ini memaklumkan, harga runcit petrol RON97 naik daripada RM3.29 kepada RM3.45 seliter manakala RON95 dan diesel masing-masing kekal pada harga RM2.05 dan RM2.15 seliter, lapor Bernama.

“Bagi melindungi pengguna daripada kesan kenaikan harga sebenar minyak di pasaran global, kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter, sungguhpun harga pasaran sebenar bagi kedua-dua produk meningkat melebihi paras harga siling ditetapkan,” kata kenyataan itu.

Kenyataan itu memaklumkan, harga runcit petrol RON97 yang ditetapkan adalah mengikut harga pasaran sebenar.

“Kerajaan akan terus memantau kesan perubahan harga minyak mentah dunia dan mengambil langkah bersesuaian bagi memastikan kebajikan dan kesejahteraan rakyat terus terpelihara,” katanya.


Pembangkang sokong Ahmad Maslan jadi Timbalan Speaker, macam sokong Azalina

Blok pembangkang dijangka akan memberi sokongan kepada calon Timbalan Speaker Dewan Rakyat, Datuk Seri Ahmad Maslan memandangkan pernah memberi sokongan sama kepada Ahli Parlimen (MP) Pengerang, Datuk Seri Azalina Othman Said semasa memegang jawatan sama tersebut sebelum ini.

Ahmad yang juga MP Pontian difahamkan bakal dicalon UMNO untuk memegang jawatan Timbalan Speaker apabila sidang dewan dibuka pada 13 September ini.

Perkara itu disahkan oleh pemimpin veteran UMNO, Datuk Seri Nazri Aziz yang memberitahu Agenda Daily bahawa nama Setiausaha Agung UMNO akan dibawa ke Parlimen untuk dipilih sebagai pengganti Azalina.

Pencalonan tersebut akan mendapat sokongan MP pembangkang, ia memandangkan nama Azalina sebelum ini juga dipersetujui oleh blok pembangkang yang mahu beliau diangkat sebagai Speaker untuk menggantikan Datuk Azhar Harun.

Persefahaman antara pembangkang dengan kerajaan untuk menerima Ahmad berkemungkinan juga hasil perjanjian yang ditandatangani oleh pemimpin pembangkang Datuk Seri Anwar Ibrahim, Mohamad Sabu dan Lim Guan Eng semasa pertemuan dengan Perdana Menteri (PM) Datuk Seri Ismail Sabri sebelum ini di pejabatnya.

Malah, semalam Setiausaha Agung DAP Lim Guan Eng juga mengesahkan Timbalan Pengerusi Nasional parti itu, Gobind Singh Deo sudah bertemu dengan Azalina, dalam usaha mengangkatnya sebagai Speaker Dewan Rakyat, menggantikan Azhar.

Terdahulu, PKR juga menyatakan sokongan kepada Azalina menerusi kenyataan Pengarah Komunikasi PKR Fahmi Fadzil yang berkata pembangkang berharap kerajaan dapat menimbang untuk melantik Azalina untuk menggantikan Azhar selepas tercicir dalam senarai barisan Kabinet yang diumumkan baru-baru ini.

Azalina sebelum ini meletak jawatan pada 23 Ogos 2021 sebagai Timbalan Speaker.

Jika Azalina dilantik menjadi Speaker yang mendapat sokongan blok pembangkang, ia tidak mustahil Ahmad juga akan dilantik menjadi Timbalan Speaker, sekaligus mengesahkan kedudukan UMNO sebagai dominan di Dewan Rakyat nanti.

Sidang Dewan Rakyat akan bermula 13 September sehingga 12 Oktober.

Sidang kali ini merupakan yang kali pertama sejak Ismail Sabri mengangkat sumpah pada 21 Ogos lalu bagi menggantikan Tan Sri Muhyiddin yang meletak jawatan.

Sementara itu, undi percaya juga tidak akan dibentangkan pada sidang ini bagi mengabsahkan kedudukan Ismail Sabri sebagai PM kesembilan.


Hamid Bador sah berundur

Timbalan Ketua Polis Negara, Datuk Seri Acryl Sani Abdullah Sani disebut-sebut bakal menggantikan Tan Sri Abdul Hamid Bador sebagai Ketua Polis Negara yang baharu.

Ini susulan keputusan Abdul Hamid bersara daripada Polis Diraja Malaysia (PDRM) apabila kontraknya tamat pada 3 Mei depan.

Hari ini, Abdul Hamid mengesahkan beliau akan berundur apabila kontraknya tamat.

Awal hari ini, Agenda Daily melaporkan kerajaan mungkin tidak menyambung kontrak Abdul Hamid yang akan tamat pada 3 Mei 2021 ini.

Agenda Daily difahamkan, Acryl Sani akan memangku jawatan Ketua Polis Negara sebelum pelantikan penuh dibuat selepas mendapat perkenan Yang di-Pertuan Agong.

Abdul Hamid, dilantik sebagai Ketua Polis Negara secara kontrak bagi tempoh dua tahun, berkuat kuasa 4 Mei 2019 hingga 3 Mei 2021.

“Kontrak saya akan tamat pada 3 haribulan (Mei), maka pada tarikh itu saya akan serah (tugas kepada pengganti),” katanya.

Memetik laporan Harian Metro Abdul Hamid berkata, beliau membuat keputusan itu walaupun ada pihak, termasuk melalui pungutan suara, yang menyarankan khidmatnya disambung bagi menaikkan semula imej PDRM dan memerangi kartel jenayah.

“Saya tak terbabit isu ini (pungutan undian). Ada orang maklumkan saya berkaitan poll (undian). Saya tak mahu ulas. Ada tuduh saya sengaja uar-uarkan perkara ini supaya kontrak saya dapat disambung.

“Walaupun hampir 70 peratus yang mengundi mahukan saya menyambung khidmat namun saya melihat pada 30 peratus (baki pengundi yang tidak menyokong). Maknanya cukup lah tu (tempoh berkhidmat),” katanya.


Covid-19 beri kesan kepada kewangan negara, dijangka pulih 2023

Kedudukan kewangan terjejas teruk akibat penularan Covid-19 yang melanda negara dan dijangka hanya akan pulih pada 2023, kata Perdana Menteri (PM) Datuk Seri Ismail Sabri Yaakob.

Ismail Sabri berkata pandemik yang berlarutan hampir dua tahun berturut-turut itu bukan sahaja memberi kesan kepada negara bahkan ekonomi global juga menguncup pada kadar 3.2 peratus berbanding pertumbuhan 2.8 peratus pada tahun 2019.

“Malaysia juga tidak terkecuali menerima kesan pandemik ini.

“Mengimbas pencapaian dalam tempoh RMK-11, iaitu 2016 hingga 2020, keluaran dalam negara kasar (KDNK) berkembang pada kadar purata 2.7 peratus setahun, kurang daripada sasaran asal,” kata PM dalam ucapannya semasa membentangkan usul mengenai Rancangan Malaysia Ke-12 (RMK-12) 2021-2025 di Dewan Rakyat hari ini.

Kesan kepada kewangan negara yang paling jelas adalah apabila defisit semakin melebar dan jumlah hutang meningkat berbanding Keluaraan Dalam Negara Kasar (KDNK), kata Ismail Sabri lagi.

“Pandemik itu juga telah menjejaskan kedudukan kewangan kerajaan. Pada tahun 2020, defisit fiskal melebar kepada 6.2 peratus daripada KDNK sementara jumlah hutang statutori Kerajaan Persekutuan berada pada tahap 57.9 peratus kepada KDNK,” katanya.

Namun begitu, sejumlah lapan pakej bantuan dan rangsangan ekonomi yang diperkenalkan bermula pada 27 Mac 2020 telah berjaya menstabilkan ekonomi negara, menyaksikan KDNK kembali berkembang sebanyak 16.1 peratus pada suku kedua tahun 2021 selepas menguncup pada tempoh empat sukuan sebelumnya, kata perdana menteri.

Jumlah nilai pakej bantuan dan rangsangan ekonomi itu berjumlah lebih RM530 bilion.

“Insya-Allah, kita menjangkakan kedudukan kewangan kerajaan akan bertambah baik pada tahun 2023, apabila ekonomi semakin kukuh. Kita harus yakin seperti dalam Surah Al-Insyirah, ayat lima; “Sesungguhnya sesudah kesulitan itu ada kemudahan,” tambah beliau.

Ismail Sabri berkata dalam RMK-11, kerajaan telah membelanjakan sebanyak RM248.5 bilion bagi tujuan pembangunan, merangkumi perbelanjaan untuk sektor ekonomi sebanyak 58 peratus, sosial 26 peratus, keselamatan dan pertahanan 11 peratus dan pentadbiran am limaperatus.

Sementara itu bagi sektor ekonomi, perbelanjaan terbesar adalah untuk penyediaan infrastruktur dan utiliti asas. Daripada perbelanjaan ini, sebanyak 46 peratus diagihkan kepada enam negeri yang memerlukan lebih tumpuan, iaitu Kedah, Kelantan, Perlis, Sabah, Sarawak dan Terengganu.

“Saya sedar Keluarga Malaysia meletakkan harapan yang tinggi kepada kerajaan untuk menangani krisis kesihatan dan ekonomi. Kerajaan banyak menerima cadangan daripada orang ramai, ahli parlimen dan kerajaan negeri.”

Bagaimanapun, oleh kerana keperluan yang amat besar untuk melindungi nyawa dan kehidupan pada tahun 2020 dan 2021, ruang bagi melaksanakan projek pembangunan adalah amat terhad, kata beliau.

“Keadaan ini dijangka berterusan sehingga tahun hadapan. Oleh itu, peruntukan pembangunan kerajaan lebih ditumpukan kepada projek sambungan,” katanya.


Datuk K dijangka beri keterangan saksi pembelaan dalam kes rasuah Zahid

Ahli perniagaan, Datuk Seri Khalid Mohamad Jiwa dijangka akan memberi keterangan sebagai saksi pembelaan dalam perbicaraan kes rasuah, pecah amanah dan pengubahan wang haram melibatkan Timbalan Perdana Menteri, Datuk Seri Dr. Ahmad Zahid Hamidi.

Suami penyanyi Datuk Seri Siti Nurhaliza Tarudin itu dilaporkan media hadir di Mahkamah Tinggi Kuala Lumpur pagi ini bagi memberi keterangan dalam sambungan perbicaraan kes rasuah melibatkan Presiden UMNO itu.

Menurut laporan Utusan Malaysia, Khalid dijangka dipanggil memberi keterangan sebagai saksi pembelaan kelapan pada perbicaraan tersebut.

Ahli perniagaan berusia 64 tahun itu merupakan salah seorang daripada 37 saksi yang ditawarkan oleh pihak pendakwaan memberi keterangan, hadir kira-kira pukul 8.46 pagi.

Pada perbicaraan lalu, Hakim Datuk Collin Lawrence Sequerah selesai mendengar keterangan saksi pembelaan ketujuh, Datuk Rosiah Osman, 71, yang merupakan bekas Setiausaha Eksekutif, Zahid.

Zahid, 70, dibicarakan atas 47 pertuduhan iaitu lapan rasuah, 12 pecah amanah dan 27 pengubahan wang haram dana Yayasan Akalbudi.

Ahli Parlimen Bagan Datuk itu didakwa atas 12 pertuduhan pecah amanah iaitu menggunakan dana Yayasan Akalbudi untuk membuat enam pembayaran bagi kad kredit persendirian, polisi insurans serta lesen kenderaan persendirian, kiriman wang kepada sebuah firma guaman dan sumbangan kepada persatuan bola sepak Polis Diraja Malaysia (PDRM).

Kesalahan mengikut Seksyen 409 Kanun Keseksaan itu dan didakwa dilakukan di Affin Bank Berhad, cawangan Jalan Bunus, Off Jalan Masjid India di sini di antara 13 Januari 2014 dan 23 Disember 2016.

Bagi lapan pertuduhan rasuah, Ahmad Zahid dituduh menerima suapan daripada tiga syarikat iaitu Mastoro Kenny IT Consultant & Services, Data Sonic Group Berhad dan Profound Radiance Sdn. Bhd.

Suapan itu sebagai dorongan kepadanya atas kapasiti selaku Menteri Dalam Negeri pada ketika itu untuk membantu syarikat terbabit mendapatkan projek MyEG, membekalkan cip pasport serta menyediakan perkhidmatan pusat sehenti di Pakistan dan Nepal.

Beliau dituduh melakukan perbuatan itu di cawangan Maybank Dataran Maybank di Jalan Maarof, Bangsar, antara 15 Julai 2016 dan 15 Mac 2018.

Pertuduhan mengikut Seksyen 16(a)(B) Akta Suruhanjaya Pencegahan Rasuah Malaysia (SPRM) 2009 yang memperuntukkan hukuman penjara sehingga 20 tahun dan denda tidak kurang daripada lima kali nilai suapan atau RM10,000 mana lebih tinggi, jika disabitkan kesalahan.

Zahid juga berdepan 27 pertuduhan pengubahan wang haram dengan melibatkan diri dalam transaksi secara langsung membabitkan pendapatan daripada aktiviti haram antara 26 Mac 2016 dan 11 April 2018.

Kesemua perbuatan itu didakwa dilakukan di bank yang sama di Jalan Maarof, Bangsar dan Marhaba Enterprise Sdn Bhd, Fahrenheit88, 179 Jalan Bukit Bintang di sini antara 29 Mac 2016 dan 11 April 2018.

Beliau didakwa mengikut Seksyen 4(1)(a) Akta Pencegahan Wang Haram, Pencegahan Pembiayaan Keganasan dan Hasil Daripada Aktiviti Haram 2001.

Seksyen itu memperuntukkan hukuman penjara sehingga 15 tahun dan denda tidak kurang daripada lima kali ganda jumlah atau nilai hasil aktiviti haram atau RM5 juta, mana lebih tinggi jika sabit kesalahan.


NGO rayu PM tolak projek tambak pulau

Perdana Menteri, Datuk Seri Anwar Ibrahim dirayu campur tangan dan menolak projek Pulau Pinang Selatan (PSI) yang mendapat kelulusan Penilaian Kesan Alam Sekitar (EIA).

Presiden Persatuan Pengguna Pulau Pinang (CAP), Mohideen Abdul Kader berkata projek penambahan pulau itu akan memberi kesan buruk kepada alam sekitar, keterjaminan makanan, iklim, komuniti nelayan, dan demografi Pulau Pinang.

”Kami merayu kepada perdana menteri dan kerajaan perpaduan untuk tidak menyokong projek PSI dengan memberi dana dan jaminan bagi projek tersebut.

“Anggaran kos bagi penambakan ialah RM16 bilion dan ini boleh digunakan dengan lebih baik untuk meningkatkan taraf hidup golongan miskin dan terpinggir, menyediakan penjagaan kesihatan dan pendidikan yang lebih baik serta meningkatkan lalu lintas,” katanya pada sidang media di Pejabat CAP, di George Town, hari ini.

Sebelum ini Ketua Menteri Pulau Pinang, Chow Kon Yeow mengumumkan EIA bagi projek PSI mendapat kelulusan bersyarat daripada JAS Putrajaya dalam surat bertarikh 11 April dan kelulusan EIA itu merupakan kelulusan berasaskan 71 syarat ditetapkan termasuk keperluan meneruskan pelaksanaan Pelan Pengurusan Impak Sosial (SIMP) dan Pelan Induk Pengimbangan Ekologi (PEOM) projek berkenaan.

PSI merupakan projek pembangunan tiga pulau buatan berkeluasan kira-kira 1,700 hektar di perairan Permatang Damar Laut berdekatan Bayan Lepas namun projek itu mendapat bantahan komuniti nelayan dan pertubuhan bukan kerajaan (NGO) alam sekitar kerana didakwa akan merosakkan ekosistem laut.

Mohideen berkata kerajaan negeri kini cuba mewajarkan projek PSI dengan mendakwa Pulau Pinang memerlukan lebih banyak tanah untuk pembangunan dan mewujudkan peluang pekerjaan.

Namun kataya kenyataan itu tidak berasas dan bercanggah dengan realiti sebenar malah katanya lagi, Kon Yeow sendiri mengakui lebih 12,000 hektar tanah di Seberang Perai boleh digunakan untuk pembangunan.

“Selain itu, beberapa kawasan perindustrian di Pulau Pinang kurang digunakan, kerajaan negeri sepatutnya memberi tumpuan untuk menarik pelaburan di kawasan itu bukannya mencurahkan wang bagi projek PSI ini,” katanya.

Pada sidang media sama, Mohideen berkata Kerajaan Negeri Pulau Pinang sebelum ini memberi alasan projek penambakan mega itu perlu untuk membiayai Pelan Induk Pengangkutan Pulau Pinang (PTMP) memandangkan kerajaan Persekutuan ketika itu yang dikuasai oleh Barisan Nasional tidak menyokongnya.

Namun katanya, keadaan kini telah berubah kerana kerajaan perpaduan bersedia untuk menyediakan dana yang diperlukan bagi membiayai sistem pengangkutan yang sedia ada untuk mengatasi kesesakan lalu lintas.

”Maka, kami ingin tahu mengapa kerajaan negeri begitu bertegas untuk meneruskan projek penambakan ini walaupun kesan ekologi dan sosialnya yang sangat buruk,” katanya.


Ringgit, bursa saham dibuka tinggi

Nilai ringgit dibuka lebih tinggi berbanding dolar Amerika Syarikat (AS) pada Khamis (11 Ogos 2022), disokong oleh minat belian yang meningkat walaupun harga minyak mentah mencatatkan penurunan, kata seorang penganalisis.

Pada jam 9 pagi, mata wang tempatan menambah nilai kepada 4.4410/4440 berbanding dolar AS daripada penutupan Rabu pada paras 4.4545/4570.

Penganalisis itu berkata ringgit dijangka melantun semula berbanding dolar AS apabila asas makro Malaysia bertambah baik menjelang akhir tahun, lapor Bernama.

Pemulihan itu juga akan disokong oleh penyongsangan jurang kadar faedah antara Bank Negara Malaysia dan Rizab Persekutuan Amerika Syarikat, tekanan konflik geopolitik yang menurun dengan ketara dan peningkatan keyakinan dalam kalangan pelabur.

Ringgit bagaimanapun diniagakan rendah berbanding mata wang utama yang lain.

Ringgit menyusut nilai berbanding dolar Singapura kepada 3.2392/2419 daripada 3.2333/2356 pada penutupan Rabu dan lebih rendah berbanding pound Britain kepada 5.4216/4252 daripada 5.3828/3858 sebelumnya.

Mata wang tempatan juga lemah berbanding yen Jepun kepada 3.3446/3471 daripada 3.3004/3025 pada Rabu dan merosot berbanding euro kepada 4.5733/5764 daripada 4.5547/5573 pada penutupan semalam.

Sementara itu, Bursa Malaysia dibuka lebih tinggi pagi ini, pulih daripada kerugian yang dicatatkan semalam apabila selera risiko pelabur kembali meningkat berikutan data inflasi AS yang lebih rendah daripada jangkaan.

Pada 9.05 pagi, penanda aras FTSE Bursa Malaysia KLCI (FBM KLCI) meningkat 10.19 mata kepada 1,502.52 berbanding 1,492.33 pada penutup Rabu.

Indeks penanda aras itu mengukuh 5.48 mata untuk dibuka pagi ini pada paras 1,497.81.

Pergerakan harga di pasaran secara menyeluruh adalah positif dengan kaunter untung mengatasi kaunter rugi 257 berbalas 71, manakala 172 kaunter tidak berubah, 1,783 tidak diniagakan dan 12 yang lain digantung.

Jumlah dagangan adalah sebanyak 159.82 juta unit bernilai RM70.04 juta.

Data Indeks Harga Pengguna (IHP) AS, yang mengukur inflasi mencatatkan 8.5 peratus pada bulan Julai – di bawah unjuran pasaran sebanyak 8.7 peratus – menunjukkan bahawa ekonomi negara itu pulih lebih cepat daripada jangkaan.

Purata DJI melonjak 535 mata dan Nasdaq memperoleh 361 mata, manakala hasil 10 tahun AS kekal pada 2.78 peratus.

Menurut Naib Presiden Penyelidikan Ekuiti Rakuten Trade Thong Pak Leng, memandangkan prestasi teguh di Wall Street semalaman, beliau mengunjurkan FBM KLCI akan kembali pulih daripada kelemahan baru-baru ini dan indeks akan berlegar dalam julat 1,495-1,510 hari ini.

“Kami percaya minat belian juga mungkin muncul untuk saham teknologi selepas aktiviti jualan baru-baru ini,” katanya.

Dua pertiga daripada kaunter berkaitan 30 indeks mencatatkan keuntungan pagi ini, diterajui Inari yang meningkat sebanyak 2.83 peratus atau lapan sen kepada RM2.90, manakala Petronas Chemicals merupakan penyumbang terbesar kepada kenaikan indeks komposit pada 2.32 mata selepas kaunter itu naik 17 sen kepada RM8.89.

Sementara itu, Maybank menokok lima sen kepada RM8.95, Public Bank menambah empat sen kepada RM4.67, CIMB dan Tenaga masing-masing meningkat tiga sen kepada RM5.33 dan RM8.46, manakala IHH Healthcare kekal pada RM6.42.

Bagi saham aktif, G3 Global naik setengah sen kepada empat sen, Dagang Nexchange dua sen lebih tinggi pada 89 sen, SFP meraih empat sen kepada 98 sen dan Infoline memperoleh 1.5 sen kepada 38 sen, manakala Sapura Energy tidak berubah pada lima sen.

Di papan indeks, Indeks FBM Emas meningkat 78.41 mata kepada 10,640.15, Indeks FBMT 100 mengembang 74.39 mata menjadi 10,388.56 dan Indeks FBM Emas Syariah lebih tinggi sebanyak 83.91 mata kepada 10,753.21.

Indeks FBM 70 melonjak 106.53 mata kepada 12,658.63 manakala FBM ACE naik 35.44 mata kepada 4,867.07.

Mengikut sektor, Indeks Perkhidmatan Kewangan meningkat 97.92 mata kepada 16,747.53, Indeks Tenaga menambah 4.7 mata kepada 651.34, Indeks Produk dan Perkhidmatan Perindustrian lebih tinggi sebanyak 2.48 mata kepada 183.43 dan Indeks Perladangan meningkat 23.36 mata kepada 7,147.23


Indonesia mula ‘jual’ vaksin Covid-19 kepada rakyatnya hari ini

Pemerintah Indonesia menerusi anak syarikat berkaitan kerajaan memulakan program ‘vaksin berbayar’ dalam usaha negara itu memperluaskan program vaksinasi kepada 270 juga rakyatnya.

Program yang mendapat tentangan Gabungan Masyarakat Awam itu, dilaksanakan syarikat farmasi negara PT Kimia Farm sebagai sebahagian daripada program yang dikenali sebagai ‘Program Vaksinasi Gotong Royong’.

Pemangku Presiden PT Kimia Farm Agus Chandra memberi jaminan program berkenaan tidak akan menganggu rancangan vaksinasi pemerintah.

“Jenis vaksin digunakan kerajaan dan program gotong royong ini adalah berbeza. Kami beri jaminan ia tidak menganggu program vaksinasi yang dibayar kerajaan,” katanya.

Program Vaksinasi Gotong Royong itu menggunakan vaksin Sinopharm sementara program kerajaan menggunakan Sinovac dan AstraZeneca.

Harga yang ditetapkan adalah sama dengan yang ditawarkan pihak swasta dan ditetapkan oleh Kementerian Kesihatan Republik Indonesia, katanya.

“Kami tidak menggunakan program ini untuk mendapat keuntungan. Ini adalah tanda sokongan kami terhadap program vaksinasi kerajaan,” katanya.

Di bawah skim vaksin swasta, pemerintah Indonesia menetapkan maksimum harga setiap dos sebanyak 321,660 rupiah dan caj pentadbiran sehingga 117,910 rupiah.

Ini bermakna individu terpaksa membayar sehingga sejuta rupiah bagi melengkapi dua dos vaksin.

Terdahulu, Gabungan Masyarakat Awam Indonesia mendesak pemerintah republik itu berhenti daripada ‘menjual’ vaksin kepada rakyat tatkala negara sedang berdepan peningkatan pandemik Covid-19.

Gabungan itu dalam kenyataan hari ini juga menegaskan pemerintah yang mengenakan caj atau ‘berniaga’ dengan rakyat sebagai tidak beretika dan gagal bertanggungjawab terhadap rakyat. – Agensi


Najib gagal lagi singkir Sri Ram jadi pendakwa kes 1MDB

Bekas Perdana Menteri Datuk Seri Najib Razak sekali lagi gagal untuk menyingkirkan bekas hakim Mahkamah Persekutuan, Datuk Seri Gopal Sri Ram, menjadi sebahagian daripada pasukan pendakwaan dalam kes berkaitan 1Malaysia Development Berhad (1MDB).

Panel tiga hakim Mahkamah Rayuan dipengerusikan Datuk Yaacob Md Sam turut dianggotai Hakim Datuk Che Mohd Ruzima Ghazali, dan Hakim Datuk Lee Heng Cheong, sebulat suara menolak rayuan Najib.

Terdahulu, bekas Presiden UMNO itu menerusi peguamnya Tan Sri Muhammad Shafee Abdullah mengemukakan rayuan semakan kehakiman untuk mengetepikan Sri Ram di dalam pasukan pendakwaan.

“Kami tidak syak lagi Sri Ram lebih layak untuk menjadi DPP (Timbalan Pendakwa Raya) kanan,” kata Yaacob ketika membaca keputusan itu, hari ini.

Katanya, Seksyen 376 (3) Kanun Tatacara Jenayah adalah peruntukan tersendiri bagi Peguam Negara merangkap pendakwa raya untuk melantik individu yang berkelayakan sebagai DPP atau DPP kanan.

Awal September lalu, Mahkamah Rayuan juga sebulat suara menolak rayuan Najib berhubung keputusan Mahkamah Tinggi Kuala Lumpur pada 15 Februari lalu untuk menggugurkan Sri Ram sebagai ketua pasukan pendakwaan dalam kes 1MDB.

Ketika itu, Yaacob yang bersidang bersama Hakim Datuk Abu Bakar Jais dan Mohd Ruzima berkata Mahkamah Rayuan berpandangan tiada kesilapan yang boleh dirayu yang dibuat oleh hakim Mahkamah Tinggi dalam menolak permohonan Najib.

“Kami dapati tiada merit dalam rayuan ini. Oleh itu, kami menolak rayuan ini dan mengesahkan keputusan Mahkamah Tinggi,” katanya.

Sri Ram mengetuai pasukan pendakwaan dalam perbicaraan Najib di Mahkamah Tinggi membabitkan antaranya, dana RM2.6 bilion milik 1MDB, meminda laporan audit 1MDB dan pecah amanah berkaitan bayaran kepada International Petroleum Investment Company (IPIC).


Pembunuhan Presiden Haiti: Dua rakyat Amerika antara 15 ditahan

Dua rakyat Amerika Syarikat (AS) antara 17 individu yang ditahan hari ini susulan pembunuhan Presiden Haiti Jovenel Moise, kata pihak berkuasa negara itu.

Rabu lalu, Moise dibunuh dalam serangan di kediaman peribadinya di Petion-Ville di pinggiran ibu kota Haiti. Penyerang menyerbu rumah Moise sekitar jam 1 pagi dan menembaknya.

Bekas Perdana Menteri Haiti, Laurent Lamothe memaklumkan Moise ditembak sebanyak 16 kali.

Duta Besar Haiti, Edmond berkata wanita pertama Haiti, Martine Moise kini berada di unit rawatan rapi sebuah hospital di Miami, Amerika Syarikat, kerana turut cedera ditembak dalam serangan itu.

Lamothe memberitahu CNN pihak berkuasa Haiti melakukan siasatan antarabangsa terhadap kes pembunuhan itu.

“Presiden mempunyai ramai musuh di dalam negara ketika beliau melakukan banyak pembaharuan di Haiti dan ada pihak yang memberikan tekanan terhadap perubahan yang dilakukan,” katanya.

Menteri Pilihan Raya, Mathias Pierre melaporkan kepada CNN, dua warga AS dikenali sebagai James Solages dan Joseph Vincent didakwa mempunyai kaitan dengan serangan

Dalam sidang media semalam, Ketua Polis Haiti, Leon Charles melaporkan 28 orang disyaki terlibat dalam pembunuhan itu, termasuk 26 rakyat Colombia dan dua daripadaya orang Haiti-Amerika.

Katanya, 17 individu sudah ditangkap dan polis masih memburu lapan lagi.

Semalam, Kementerian Pertahanan Colombia mengesahkan sekurang-kurangnya enam penyerang yang disyaki adalah anggota tenteranya yang telah bersara.

Dalam satu pernyataan video, Menteri Pertahanan Haiti, Diego Molano memaklumkan pihaknya meminta maklumat daripada kerajaan Colombia dan polis mengenai latar belakang penyerang .

“Maklumat awal yang diterima menunjukkan bahawa mereka adalah warganegara Colombia dan merupakan anggota tentera tentera kebangsaan negara itu yang telah bersara,” katanya.

Duta Besar Haiti ke Amerika Syarikat, Bocchit Edmond menggambarkan tindakan yang dilakukan suspek sebagai ‘tentera upahan’ dan mereka mendapat bantuan pegawai Haiti yang membocorkan maklumat.

Edmond berkata daripada video yang diperoleh di tempat kejadian menunjukkan suspek berbahasa Sepanyol dan dikenali sebagai ejen Pentadbiran Dadah dan Penguatkuasaan (DEA) Amerika Syarikat. – Agensi


PAS gesa pesalah skandal kapal tak siap dibawa ke muka pengadilan

Pesalah yang terlibat dalam skandal projek kapal tak siap Tentera Laut Diraja Malaysia (TLDM) perlu dibawa ke muka pengadilan segera, kata PAS.

Ketua Penerangannya, Khairil Nizam Khirudin menggesa Suruhanjaya Pencegahan Rasuah Malaysia (SPRM) tidak menunggu lama untuk membawa mereka yang terlibat dalam skandal perolehan kapal kapal tempur pesisir pantai (LCS) ke muka pengadilan kerana ia mencemarkan maruah pertahanan negara.

“PAS menyeru kepada semua pihak untuk bersama memberi sokongan terhadap langkah yang diambil pihak berkuasa terutamanya SPRM.

“Kerajaan perlu tegas dan pastikan mereka yang telah merobek maruah pertahanan negara segera dibawa ke muka pengadilan,” katanya dalam satu kenyataan.

Khairil Nizam mempersoalkan mengapa hampir RM6.1 bilion wang rakyat sudah dibelanjakan tetapi tidak ada satu pun kapal yang berjaya disiapkan.

“Pendedahan menerusi laporan Jawatankuasa Kira-Kira Wang Negara (PAC) menunjukkan bahawa pembayaran oleh kerajaan sebanyak RM6.083 bilion telah hilang tanpa sebarang hasil.

“Sehingga hari ini, tiada satu pun daripada enam kapal tersebut diserahkan kepada TLDM,” katanya lagi.

Projek LCS bernilai RM9.128 bilion dianugerahkan kepada Boustead Naval Shipyard Sdn Bhd (BNS) oleh kerajaan yang diperintah Barisan Nasional dan UMNO melalui Kementerian Pertahanan pada 2011.

Jawatankuasa Kira-Kira Wang Negara (PAC) pada minggu lalu menyenaraikan sembilan rumusan punca yang antaranya ialah kerajaan gagal mengesan masalah kewangan BNS ketika melakukan penilaian terhadap syarikat berkenaan.

Laporan PAC juga mendedahkan, kerajaan telah membayar sejumlah RM6.083 bilion untuk projek LCS, namun tiada sebuah LCS yang disiapkan.

Terdahulu, Ketua Pesuruhjaya SPRM Tan Sri Azam Baki berkata kertas siasatan sudah dirujuk ke Jabatan Peguam Negara (AGC) dan pengumuman berhubung skandal kapal tersebut akan dibuat pada masa terdekat.

“Siasatan kini di peringkat akhir dan akan umumkan (hasil siasatan) bila sampai masanya, dalam tempoh terdekat.

“Ini kerana kita perlu berbincang dengan AGC dan sebagainya, baharulah kita boleh buat kenyataan (secara rasmi) kerana kenyataan berhubung kes ini adalah sensitif,” katanya.

Khamis lalu, Pengerusi PAC Wong Kah Woh berkata bekas Menteri Pertahanan Datuk Seri Ahmad Zahid Hamidi akan dipanggil badan itu awal bulan depan bagi melengkapkan prosiding berhubung kegagalan pembekalan enam LCS bernilai RM9 bilion tersebut.


Bazar meriah tapi kuasa membeli tiada

Benarkah ekonomi negara semakin merundum? Bayangkan peniaga-peniaga bersuara dan mengeluh  jualan pakaian untuk sambutan hari raya paling teruk tahun ini.

Walaupun ramai pengunjung yang datang ke bazar berkenaan setiap hari, namun mereka hanya sekadar membelek-belek dan berlalu pergi tanpa membeli sebarang pakaian.

Kemerosotan teruk jualan itu dikatakan bukan sahaja dihadapi di bazar Aidilfitri Jalan TAR, malah turut berlaku di beberapa tempat lain di seluruh negara.

Peningkatan harga barangan ketika ini telah mengurangkan kuasa beli isi rumah terutama melibatkan golongan B40 serta sebahagian kelompok M40 yang tinggal di tengah kota raya ini.

Ini sekali gus menyebabkan mereka terpaksa mengubah corak perbelanjaan harian seperti membeli keperluan harian pada kuantiti yang kecil serta di kedai yang menawarkan harga yang lebih murah.

Hakikatnya,  orang ramai kini mula lebih berhemah dalam berbelanja. Sebagai solusinya ramai yang memilih berbelanja secara online yang katanya jauh lebih murah dengan kualiti yang sama atau lebih baik berbanding dengan apa yang dijual di bazar-bazar Aidilfitri.

Ketika ini ramai sebenarnya yang terkesan akibat faedah Kadar Dasar Semalaman (OPR) 2.75 peratus yang dikenakan oleh bank-bank. Rata-rata mereka yang membuat pinjaman perumahan atau kenderaan tertentu terpaksa membayar lebih antara RM200 hingga lebih RM1,000 bergantung kepada jumlah pinjaman pada setiap bulan berbanding bayaran bulanan semasa.

Sedangkan, bayaran lebihan itu sepatutnya boleh digunakan oleh mereka untuk menampung perbelanjaan seharian termasuk untuk membuat persiapan raya.

Sebagai contoh, jika seseorang itu terpaksa membayar lebihan pinjaman perumahan sebanyak RM600 sebulan sebagai bunga OPR, untuk lima bulan saja dia terpaksa membayar sebanyak RM3,000.

Jadi, bayangkan jika wang sebanyak RM3,000 menjadi tabungan mereka, sudah semestinya mereka mempunyai wang cukup untuk berbelanja bagi menyambut Aidilfitri ini.

Sudah semestinya jumlah rakyat di negara ini yang masih mempunyai hutang rumah atau kereta ketika ini bukan seorang, malah jumlahnya mungkin mencecah jutaan orang dan bayangkan mereka semua terkesan untuk membayar bunga OPR tersebut.

Senario ini mungkin merupakan antara faktor menyebabkan ramai dalam kalangan rakyat tidak berkeupayaan untuk berbelanja seperti seperti tahun-tahun sebelumnya menjelang Aidilfitri ini.